Sukaldea – Mantala\nEuskal sukaldaritzako 5 plater entzutetsu\nEuskal sukaldaritzak baditu zenbait plater ikonikoak direnak. Ez dira gutxi, tradizioak gustu guztietako elaborazioak utzi baititu geure esku. Horietako batzuk ekarri nahi izan ditugu hona, nork bere mantala jantzi eta etxean lanean has dadin. Nork ez ditu gogoan bere amak (edo aitak), aitonak (edo amonak) prestatzen zituen platerak? Dastamenak eta usaimenak oroimena pizteko gaitasun itzela dute, beste edozein zentzumenek baino gehiago akaso. Horregatik, plater horietako bat jaten dugunean, iraganeko pasarteak etortzen zaizkigu burura, edo hobe esanda, ahora. Gure haurtzaroko plater horien artean badira batzuk geure kultura gastronomikoan klasiko bilakatu direnak. Eta horietako batzuk ekarri nahi izan ditugu hona, "Basque" liburutik hartuak. Ez dira errezetak, plater bakoitzaren atzean dauden istorioak baizik. Legatza saltsa berdean Kantauriko damak, saltsa honetan bustita, Placida Larrea izeneko emakume baten eskutan du jatorria. Bilboko emakume honek, 1723. urteko maiatzeko lehen astean egin zuen legatza "saltsa berde batean", eta halaxe jakinarazi zion Baztango izen bereko lagun bati gutun bidez. Medailoi nahiz trontzotan, ortodoxiak agintzen duen bezala buztinezko kazolan egina, saltsa lotzerakoan irin gehiago edo gutxiago erabilita, eta goarnizioa ere garaiaren arabera aldatuz. Nahi izanez gero kokotxa edo txirla batzuk gaineratuz, eta izen berriekin bataiatuz, hala nola "koxkera moduan" zainzuri, ilar eta arrautzekin janzten denean; edo "legatza Goierriko eran", Juan Castillok sagardoa gehituz deitzen zion bezala. Baina beti da oliba olioa, arrainaren zukua, erdi frijitutako baratxuria eta txikitutako perrexila. Hori bai, Larreako andereak idatzitakoaren arabera, "txalupatik eta amuaz arrantzatutako" legatzarekin. Porrusalda Etxe umiletako, familia ugarietako edo gerra garaiko gosea asetzeko zopa izan ala ez, porru eta patata salda euskal gastronomiaren oroimen errekurrentea da. Hotzari eta neguari lotua, orduan agertzen da milurtekoak dituen porru goxoa, handia eta lodia, lurraldearen arabera osagai ezberdinekin lagundua, beti ere porru eta patata oinarri direla. Bakailaoa, azenarioa edo kalabaza lagun ditu Gipuzkoan, baita txerri saiheskia ere, eta Ipar Euskal Herrian hirugihar edo antzara koipearekin egiten da, beti ere koilaraz jateko plater osasuntsu eta indarberritzailean bilakatua. Txipiroiak bere tintan Euskal sukaldaritzako errezeta loriatsu honen jatorria ezezaguna dela esan ohi da, baina bistakoa da gure usadio gastronomikoaren erroetan duen leku eztabaidaezina, kolore deigarritik harago doazen arrazoiengatik. Txipiroiak bere tintan berezko duen saltsa beltzak plater hau Mediterraneoko beste batzuekin lotzen du nolabait, Venezia kasu (hango al nero di seppia pasta edo risottoa), baina zenbait ahotsek euskal misiolari Jesuitek Filipinetara egindako bidaiekin ere lotzen dute. Iraganeko mendeetan, zefalopodoen tinta saihetsi egiten zen. Felipe II.aren sukaldari izan zen Francisco Martinez Montiño-ren hitzak, XVII. mendekoak, maiz dira aipatuak: "Tinta beltza daukan poltsa kontu handiz kendu puskatu ez dadin". Baina Kantauriko txipiroia, udaldiko oroigarri, amuaz arrantzatua eta egunean bertan egina freskotasuna mantentzeko, are eta deigarriagoa da bere tintaz jantzia, tipularekin, zuritu eta zatitutako tomatearekin, piper berdearekin, fumet-arekin eta ardo zuriarekin (nahiz txakolinarekin), guztia sukaldari edo dastatzailearen gustura egina. Tolosako babarrunak Tolosako babarruna, arrautza formako indaba, kolore more beltzaranekoa, baserri txikietako baratzetako lurrei lotua dago non kontu handiz eta artisau eran ereiten baitzen, baserritarren eguneroko jatekoaren parte izaki. Tolosako hiriko merkatu entzutetsuak, Erdi Aroko erreinuen ibilbideen bidegurutze, jaiolekua eman dio, nahiz eta Gipuzkoako beste bailara hezeetara ere iristen diren bere sustraiak, nagusiki Tolosaldean ordea. Gurina gogorarazten duen ehundurazko lekale miretsia, iraila amaieran edo urri hasieran jasotzen dena, berehala ulertzen da platerean zerriaren sakramentuekin (odolkia, saiheskia, txorizoa eta hirugiharra, gehiengoaren aburuz beste ontzi batean egosi eta mahai gainera zerbitzatua), aza egosiarekin eta Ibarrako piperrekin. Prestakuntza eta txegoste lasaia eskatzen duen platera, neguko babesleku. Bakailaoa bizkaitar erara Historiak (edo kondairak) dioenez Bizkaiko bakailaoaren ugaritasuna telegrafo baten irakurketaren ondorio izan zen, José María Gurtubay merkatariak hornitzaile ingeles batekin izandako komunikazioan egindakoa, eta horrek Bilbo milioi bat bakailao baino gehiagoz bete zuen 1835. urtearen amaieran. Arrain horrek, beraz, bertako biztanleen zangartasuna elikatu zuen Carlos María Isidrok hiria setiatu zuenean lehen gerra karlistan, 1836an. Bakailaoa, Garizumako arraina, gaur egun gatzgabetua, euskal sukaldaritzaren ikurra da bere saltsa ezberdinetan, baita bizkaitarrean ere. Saltsa honen gorri dotorea tomatearen edo soilik piper txorizeroaren bidez lortu behar den eztabaida askoren gaia izan da, baina Azcaray ahizpek ‘El Amparo, bere plater klasikoak’ obran azken horren alde erabaki zuten eztabaida… eta guk haien epaia txalotzen dugu.\nEuskal sukaldaritza, sormenaren lurraldea\nEuskal sukaldaritzak gaur egun munduko handienen artean egin du bere txokoa, eta halaxe aitortzen zaio. Hain da entzutetsua, gastronomiaren sektore profesionala ere gainditzen baitu, dimentsio soziala bereganatuz eta mugak hautsiz. Oso deigarria da 2 milioi eskas biztanle dituen lurralde batean egiten den sukaldaritzak hainbesteko aitormena eta nazioarteko zabalpena izatea. Saiatuko gara azaltzen zergatik. Gastronomiaren ikuspegitik Euskadi sormenaren lurraldea dela esaten dugunean, sei oinarrizko kontzeptu izan behar dira kontuan: Ekintzailetasuna, berrikuntza, kultura, partekatzea, komunikazioa eta kolektibotasuna. Horiek dira Joxe Mari Aizega Basque Culinary Center-eko zuzendariaren ustez euskal gastronomiaren sei zutabe, "Basque, sormenaren lurraldea" liburuan azaltzen duen legez. Jarraian laburbilduko dugu bertan adierazten duena: 1. EKINTZAILETASUNA: Azken 40 urteetako euskal sukaldaritzaren garapena ekintzaileen istorio bat da, hain zuzen ere, euskal herritarrei aitortzen zaien berezko ezaugarri bat. Determinazio eta superazio kontakizun ugari aurki ditzakegu. 2: BERRIKUNTZA: Euskal sukaldaritzak usadioa eta berrikuntza uztartzen ditu egun. Ohiko sukaldaritza findu egin da eta hobetu. Dagoeneko ez da berdin lan egiten sukaldean: sukaldaritza prozesuak berritu dira eta mantendu behar zirenak mantendu. Produktuaren kalitatea hobetu da. Sukaldariek elaborazio berri asko sinatu dituzte, sormen lanaren, teknika berritzaileen, zientziarekin mantendutako elkarrizketen eta produktu berrien barneratzearen ondorioz. Euskal sukaldaritzan Euskadiko historia osoan baino plater gehiago sortu dira. 3: KULTURA: Iñaki Martinez de Albeniz soziologoak esaten duen bezala, Euskal Herriko XX. mendeko ezaugarrietako bat eremu publikoek eta harreman sozialetarako guneek izandako gorabeherak dira, jazarpen politikoaren ondorioz. Francoren garaian sukaldaritza eremu pribatuetara mugatua zegoen (etxeetan, emakumeen eskuetan) edo eremu erdi-publikoetara (txokoak, gizonezkoen eskuetan), eremu merkantiletatik harago. Baina euskal kulturaren adierazpenek pisu eta aitorpen publiko handia jasoko dute lurrazpitik atera bezain pronto. Euskal Sukaldaritza Berriak zerbait lortuko badu, lehenengo aldiz "kultura" kondizioa irabaztea izango da. 4: PARTEKATU: Sukaldariei dagokienean, aldaketa handi bat suertatzen da lehiakide diren testuinguru batean partekatzen eta elkarlanean hasten direnean. Euskal sukaldariek modu espontaneoan kluster bat eraiki dute, eremu geografiko berdinean lehian nahiz elkarlanean ari diren aktore ezberdinen artean, sareko kide diren guztientzako lehiakortasun abantailak erdiesteko. 5: KOMUNIKAZIOA: Euskal gastronomiaren eraldaketaren alderdi adierazgarrienetako bat da sukaldariak beren jatetxeetatik irten eta egiten dutena zabaltzera ateratzen direla. Horrekin batera, harreman publikoen sare mardula osatzen dute. Helburua euskal sukaldaritza ezagutzera eman eta unibertsala egitea izan da. Eta lortu dute. 6: KOLEKTIBOA: Oso deigarria da kolektibotasuna beti hain presente egon izana. Abiapuntua oso anitza izan zen. Euskal Sukaldaritza Berria izeneko taldea sortu zen, Subijana eta Arzak-en bultzadari esker, baina bere baitako kideak ikusgarri eginez eta jarduerak elkarrekin antolatuz. Ondoren, belaunaldi berrietako sukaldariak ere batu zitzaizkien. Onartua izateko balio zutela, gaitasuna zutela eta lorpenak egin zituztela frogatu behar zuten, baina ateak irekita zeuden beti. Basque Culinary Center-eko sukaldari fundatzaileak eta bertako partzuergoko kideak belaunaldi ezberdinetakoak dira. Hori izan da dinamika, sukaldari talde bat elkarrekin eta elkar babestuz. Finean, gure erronka zein den ez dago zalantzarik. Inguruarekin etikoak izan behar gara. Eta etengabe berritu behar dugu, informatua dagoen eta bidaiatu duen turista gastronomiko batentzat erakargarri izaten jarraitzeko, lurralde txiki hau handi egin duen sukaldaritza ondasunaren nortasun eta autentikotasuna galdu gabe. *Oharra: Artikulu hau "Basque" liburuan Joxe Mari Aizegak idatzitako "Euskal Sukaldaritza, sormenaren lurraldea" piezaren jatorrizko bertsiotik hartutako zatiekin osatuta dago.\n2021. urtean 3 urte bete ditu Tolosako Ama Tabernak. Esan daiteke pandemiaren seme-alaba dela, jaio eta gutxira osasun krisiak kolpatu baitzuen jatetxe hau, beste hainbat bezala. Baina hiltzen ez zaituenak indartsuago bilakatzen zaituela dio herri jakituriak, eta akaso hori da Javi Rivero eta Gorka Rico-ri gertatu zaiena. "Urtaroek, eguraldiak, hornitzaileen lanak... eta mila faktore gehiagok erabakiko dute zer nolako eguna biziko dugun etxeko sukaldean. Guk geure onena, errespetuz eta hauen lana goraipatuz eskeini nahi dizuegu. Etxean etxean bezela sentitu zaitezten". Horrela aurkezten du bere burua Ama Tabernak bere webgunean, eta hori da jatetxe honen inguruan egin daitekeen deskribapenik onena. Bai Gorkak baita Javik ere sukaldaritza ikasketak egin zituzten Basque Culinary Centerren, eta han ikasitakoa ongi baino hobeto jarri dute praktikan elkarlanean abiatu duten jatetxean. Beren eskaintzaren oinarrian produktuak eta sasoiko sukaldaritza daude, eta oinarrizko teknikak erabiliz aritzen dira sukaldean. Gero eta gehiago dira Ama Tabernako platerekin liluratuta geratzen diren bezeroak. Eta ez hain zuzen plater horietan suziri artifizialak protagonista direlako. Izan ere, ez dute teknika arrarorik edo osagaiez gainez dauden platerik behar horretarako. Beraien helburua produktu bakoitzak bere kabuz diztira izatea da, protagonista lehengaia bera izan dadin, eta ez sukaldaria. Itsasoko edo baratzeko freskotasuna mahaigainera eramatea da bi gazte hauen sukaldearen oinarria. Produktua eta sasoiko sukaldaritza, horiek dira jatetxe honetako sustraia eta mamia eta prestatzen duten plater bakoitzaren abiapuntua. 0 kilometroko produktu sarea indartzea, beraiengandik gertu dagoen nekazari eta abeltzainaren lana babestea eta merezi duen omenaldia egitea gastronomiaren bidez. Ama Tabernako eskaintza aldiro aldatzen doa. Arrazoia erraza da. Gazte hauek ez dute aspertzeko betarik, baina gainera konfiantzazko hornitzaileak uneoro eskaintzen dienarekin lan egitea gustatzen zaie. Hark ontto, piper edo txibiarik ez badauka, ez dute beste nonbaiten bilatuko. Beste zerbait eskainiko dizute. Beren eskaintza gastronomikoak, alta, beti tiratzen dio hari berdinetik. Saltsa ugari, produktuaren onena ateratzeko, baita gisatuak ere, besteak beste. "Inguruaren erakusleiho izan nahi dugu. Ekoizle, abeltzain, nekazari eta arrantzaleen lanaren komunikatzaile soilak. Euren lana ez izorratzen dugu guk lanik haundiena... Maite ditugu maite, gure bazterrak eta pertsonak", diote beren webguneko eskaintzaren atalean. Tolosa ez da jatetxe hasi-berri batentzako plaza xamurra. Baina Ama Tabernak argi utzi du babarrun eta txuletaren tenpluak baduela eskaintza berri batentzako tokirik. Denbora gutxian, zailtasuna abantaila bilakatu dute bi gazteek eta gaur egun dagoeneko Gipuzkoako sukaldaritzaren erreferente bilakatu dira. Sektore guztiak bezala, Covid-aren eraginez izandako itxialdi eta murrizketekin asko sufritu dute Ama Tabernan. Baina beharrak adimena sustatzen du, eta hauek ere jakin dute egoera berrietara moldatzen. Hain zuzen ere, beren janaria etxean jaso edo etxera eramateko aukera eskaini zuten itxialdi garaian, baina ohiko zerbitzuaz harago esperientzia bat osatu zuten. Izan ere, Ama Tabernako "take away" edo "delivery" sistemak bezeroa sukaldari bilakatu zuen aldi baterako. Adibidez, izkiratzar arroza edukiontzi ezberdinetan banatu zuten: Alde batetik arroza, bestetik salda, izkiratzarrak, aliolia eta tipulina. Hartara, bezeroak sua piztu, arrozari azken kolpea eman, sua itzali, izkiratzarrak beroarekin egosi eta mahaira eramateko aukera zuen. Puntako sukaldari egun batez.\nEl Vaskito, kresal usaina dario\nEl Vaskito du izena Donostiako Errotaburu auzoan Basque Culinary Center-eko ikasle Iñaki Azkuek gobernatzen duen ontziak. Kresal usaina darie alde guztietatik bertan zerbitzatzen diren platerei. Oriokoa baita jaiotzez eta bihotzez sukaldari gaztea. Itsasoko fruituak dira nagusi baratz honetan, eta ez nolanahikoak. Produktuari garrantzia handia ematen batio "El Vaskito"k, nola bestela... Nondik ote datorkio izena jatetxe honi? Irakurleren batek baino gehiagok egingo dio seguruenik galdera bere buruari. Bada, Iñakik berak kontatzen duen bezala, bere osaba Jose Luis-engandik datorkio. Izan ere, Baqueiran bizi zenean halaxe deitzen zioten, eta bertan "La Borda del Vaskito" izeneko jatetxea ireki zuen, Euskadiko gastronomia elur eta mendi inguru horretara eramateko asmoz. Neurri handi batean, bere osabaren filosofia mantentzen du Iñakik. Izenean eta izanean. Baqueirako jatetxeak inguru horretan inork egiten ez zuena eraman baitzuen Piriniotara: Produktuan oinarritutako eskaintza. Eta Donostian ere halaxe egin du Iñakik, itsasoko fruituei arreta berezia eskainiz. Etxean arrantzale eta kontserbagile tradizioa izanda ezin zitekeen beste modu batean izan. Iñakiren formakuntza ez da nolanahikoa. Basque Culinary Centerren 3. promozioan graduatu zen, eta ondoren Elkano eta Xixario jatetxe sonatuetan jarraitu zuen lanean eta ikasten, besteak beste. Zein motako sukaldaritza gustoko duen jakiteko bada nahikoa pista. "El Vaskito"n lehengaia da protagonista. Eta lehengaia bikaina denean, hura ez izorratzea da sukaldariaren ardura. Iñakik ahalik eta esku-hartze txikienarekin prestatzen ditu platerak, amonak egingo lukeen erara, lehengaia errespetatuz eta antzerkirako beta gutxirekin. Produkturik onena lortzeko ezinbestekoa da harekin kontaktu zuzena izatea. Horregatik, egunero merkatura joatea gustatzen zaio Iñakiri, baita arrantzaleen lonjara ere. Garaian garaiko lehengaiarekin lan egitea gustatzen zaio, eta sasoiko produktuen zain egoten da irrikaz. "El Vaskito"n txuleta bikainak topatuko dituzu, baina lehengai bat lantzea gustuko badu, itsasotik datorrena da hori. Parrilan egindako bisigu edo erreboiloa, kokotxak onddoekin, txipiroiak bere tintan edo kontserban gordetako bokartarik finenak. Horiek maite ditu gazte oriotarrak gehien.\nMahaia Kolektiboa, euskal sukaldaritza berriaren sugarra\nMahaia Kolektiboa euskal sukaldaritzaren bilakaerarekin konpromisoa hartutako sukaldari talde batek osatzen du. Basque Culinary Center-en laguntzarekin, 2021eko apirilean "Sutondoan" aurkeztu zuten, produktuarekin, lurraldearekin eta bertako kultura gastronomikoarekin lotutako liburua. Euskal sukaldaritza berria deritzonaren eztanda gertatu eta 40 urtera, talde hau aurrerapauso bat ematera etorri da jasotako ondarea betikotzeko. Paperezko liburu bat komunikazio digitalaren eta sare sozialen garaian? Halaxe da, Mantala-n tradizioa nahiz berrikuntza gustatzen zaizkigu eta. Hain zuzen ere, "Sutondoan" liburuan gertatzen den bezala, euskal sukaldaritzaren bi ikuspegiak batzen baititu lan honek: tradizionalena eta modernoena. Euskal sukaldaritza berria sortu eta 40 urte geroago, 16 sukaldarik osatzen duten Mahaia Kolektiboa maisu handiengandik jasotako ondarea eguneratu eta jauzi bat ematera dator. Pauso bat harago: "Produktuaren garaia da orain, eta hori da gure kolektiboaren ezaugarri nagusia. Gainera, talde irekia gara, ez dizkiogu ateak inori ixten", adierazi dute. "Sutondoan" liburua Mahaia Kolektiboaren asmo-adierazpen moduko bat da. Bertan, talde honek produktuarekin, lurraldearekin eta bertako kultura gastronomikoarekin duen loturaren berri ematen dute. "Euskal sukaldaritzaren tradizioa eta berrikuntza batzen dituen liburua da, ekoizle txikien lana aitortuz eta belaunaldi baten ezagutza jasoz ikuspegi berritzaile baten bitartez", jakinarazi dute. Liburu hau Mahaia Kolektiboaren sukaldeetatik atera den lehen plateretako bat da. 16 jatetxetako arduradunek osatzen dute taldea. Belaunaldi hibrido baten semeak dira, dagoeneko sona nabarmena dutenak. Liburuan, ekoizleek, baserritarrek eta arrantzalek dute protagonismoa. Pertsonarik gabe ez baitago gastronomiarik, baina, jakina, produkturik gabe ere ez. Sukaldaritzako 16 profesional hauek beren aurrekoen ondare garrantzitsua jaso dute, baina plater eta sorkuntzei ikuspegi berritzailea ere ekarri diete. Elkar uler dezagun: Amonarengandik kroketak egiten ikasi baina noizean behin sushi japoniar plater bat prestatzea ere gustuko duenak bezala. Kolektiboko kideen artean daude Aitor Arregi, Igor Arregi, Pili Manterola, Gorka Txapartegi, Jon Ayala, Iñigo Lavado, Xabier Gorrotxategi, Enrique Fleischmann, Roberto Ruiz, Pablo Loureiro, Rubén Trincado, Ander González, Dani López, Ismael Iglesias, Aizpea Oihaneder eta Xabier Díez. Mahaia kolektiboa Irizar, Arzak eta Subijana bezalako profesional handien ondaretik jaio da euskal sukaldaritzaren bilakaera bermatzeko. Horretarako, sektorearen iraunkortasuna, kalitatea, berrikuntza eta garapena sustatzen dituzten ekintzak bultzatuko dituzte. Sutondoan Basque Culinary Center-eko online dendaren bidez dago eskuragarri. "Bi eskuz idatzitako gutuna" dela esan daiteke, euskal kultura eta tradizioak baititu ardatz "produktu eta elaborazioetan berritzeko abiapuntu gisa".\nMantala, euskal gastronomian egosten den guztia\nEuskal gastronomiaren munduan zer gertatzen den jakin nahi baduzu, leku egokira iritsi zara. Mantala Basque Gastronomy jaio da, ezagutza partekatuz eta lankidetzaren bidez euskal gastronomia sustatzeko. Basque Culinary Center-ek eta Hazi Fundazioak bultzatutako ekimena, euskal gastronomiaren elkargune digitala bilakatu nahi duena. Baliteke zure buruari ondoko galdera egitea: Zer da euskal gastronomia deitzen diozuena, baina? Bada, bistakoa denez, ulertzeko ikuspegi eta modu ezberdinak daude. Mantala-n gure kultura gastronomikoa ulertzeko modu ezberdin horiek guztiak bildu nahi ditugu, ikuspegi tradizionalenetik berritzaileenera. Baina geure ulertzeko modu propioa ere badaukagu, noski. Mantala-tik, disziplina honetako balio-katearen baitan gertatzen den guztia ulertzen dugu euskal gastronomiatzat: produktua, eraldaketa, balio erantsiko ostalaritza, turismo gastronomikoa eta nola ez, prozesu osoan parte hartzen duten pertsonak... bereziki, gazteak. Jakina, hori guztia euskal gastronomiaren berezko nortasun eta kultur funtsa ahaztu gabe. Mantala-ren helburua euskal gastronomiak munduan duen kokapena indartzen jarraitzea da, lankidetzaren bidez. Horregatik, egitasmo berri honek sustatzaile eta kolaboratzaile ezberdinak biltzen ditu bere baitan, gure kultura gastronomikoaren garapena eta ospea sustatzeko helburuarekin. Euskal gastronomia zer den zehaztea ez bada lan erraza, zer esan "garapen" edo "berrikuntza" bezalako hitz potoloei dagokionez. Zalantzarik gera ez dadin, "garapen" gisa ulertzen duguna azalduko dugu: Mantala-rentzat euskal gastronomiaren ezagutza, bikaintasuna eta berrikuntza bultzatzen duen oro da garapena. Elkargune digital berri honetatik abiatuko gara euskal ondare gastronomikoarekin loturiko proiektuak eta izaera berritzailea duten beste batzuk sustatzeko. Helburua euskal gastronomiaren balio identitario nagusiak modu dinamikoan eta etorkizuneko ikuspegiarekin ezagutaraztea da. Nabaritasuna, bestalde, euskarri eta kanal ezberdinetan argitaratuko diren edukiekin eta komunikazio ekintzen bidez bilatuko da, batez ere hedabide digitaletan eta sare sozialetan. Ez dugu komunikazio astuna egin nahi, euskal gastronomiarekin zerikusia duen guztiaren berri emango duen gaur egungo euskarria izan nahi dugulako. Horregatik, entretenitzen eta aldi berean irakasten duen hizkuntza zuzen eta gertukoa erabiltzen saiatuko gara. Euskal gastronomiaren munduan gertatzen dena erakustea da gure izateko arrazoia. Halaber, ekimenaren helburuekin lotutako kalitatezko edukiak sortzeko kolaboratzaile sare bat sortzeko asmoa dugu. Badago publiko jakin bat maiz ahaztu egiten duguna, egueneroko eta kaleko hizkuntza erabiltzen duena. Horiengana iristeko ahalegina egingo dugu, gaur egungo gastronomiaren inguruko ezagutza duten kolaboratzaile gazteen bitartez. Mantala-ren ardatz nagusia komunikazioa izango den arren, beste ekimen batzuk ere garatuko dira helburuak indartzeko: Pertsonak: Zer litzateke gastronomia pertsonarik gabe? Ez begiradarik, ez keinurik, ez irribarrerik, ez ahotsik... Egitasmo honen bidez pertsonak eta haien jakintza, ezagutza eta esperientziak izango ditugu ardatz. Helburua komunitatea sortzea, aitortzea eta etorkizuna ikuspegi globalarekin interpretatzea izango da.Euskadiko Mapa Gastronomikoa: Egitasmo honen bidez euskadiko tokian-tokiko produktu eta elaborazioen mapa bat marraztu nahi dugu, eduki berriak sortuz eta ezagutzaren transmisioa bermatuz. Mapa interaktiboa izango da, eta bertnn euskal ondare gastronomikoarekin lotutako guztia aurkitu ahal izango duzu.Euskal Gastronomiaren Topaketa: Mantala-n guztia ez da digitala. Trago bat hartzeko, jateko edo besterik gabe hitz egiteko elkarrekin geratzea gustatzen zaigu. Are gehiago garai hauetan. Eta harreman fisikoa berreskuratu nahi dugu. Horregatik antolatuko dugu topaketa presentzial bat, sektorea indartu, hausnartu, etorkizuneko gakoak detektatu eta euskal gastronomiaren nabaritasuna lantzeko.


Nirekin, zurekin...ELKARREKIN: azaroa 2018\n2018(e)ko azaroakren 24(a), larunbata\nBegia naiz baina ez naiz ibili,\neskua naiz baina ezin dut ikusi,\nbihotza naiz baina ezin dut abestu,\nburua naiz baina ezin dut eutsi,\nbelarria naiz baina ezin dut ukitu,\nahoa naiz baina ezin dut besarkatu,\noina naiz baina ezin dut hitz egin,\nbizkarrezurra naiz baina ezin dut arnastu,\nbirika naiz baina ezin dut pentsatu,\nhezurra naiz baina ezin dut sentitu,\nazala naiz baina ezin dut entzun,\nilea naiz baina ezin dut dastatu...\nGorputz-atalek elkarren beharra dute,\nElkarrekin, alabaina, dena ahal dute.\nHorixe gertatzen zaigu geuri ere,\nElkarrekin eta zurekin, dena ahal dugu.\nordua: azaroak 24, 2018 iruzkinik ez:\n2018(e)ko azaroakren 17(a), larunbata\nBideoa: ELKARBANATU laburmetraia\nZer gertatzen da SOLIDARIOAK garenean? Bideo hau solidaritateari eta elkarnabanatzeari buruzko gogoeta da. Benetan garrantzitsuak diren gauzak altruistak dira. Gure alde dagoen guztia jarri behar dugu gure inguruan begiratzeko eta SOLIDARITATEA zaintzeko.\n- Zer gertatzen zaio bideo honetako pertsonaia nagusiari?\n- Zer gertatzen da SOLIDARIOAK garenean?\n- Zer egin dezakezu zuk solidarioa izateko?\nordua: azaroak 17, 2018 iruzkinik ez:\n2018(e)ko azaroakren 10(a), larunbata\nIpuina: GORPUTZEAN BORROKA\nEgun batean ezkerreko eskuak esan zion eskuinekoari: “Hara, gu egun osoan lanean ari gara eta urdailak ez du ezertxo egiten”.\nHankek, hori entzun ondoren, esan zuten: “Arrazoia duzu, gu ere nekatuta gaude. Hara eta hona ibiltzen gara, urdailarentzat jateko bila, eta urdailak, berak, jan baino ez du egiten.\nEskuineko eskuak oihu: “Ez diogu jaten emango, ea nola konpontzen den”.\nOrduan, urdailak hitz egin zuen: “Lagunok, oker zabiltzate. Gure zeregin edo eginkizunak desberdinak dira, bakoitzak berea du, baina denok elkarren beharrean gaude”.\nBesoek oihuz erantzun zioten: “Zaude isilik! Alferren kontuak dira horiek. Aurrerantzean ez duzu ezer jango, ezer ez!\nHorrela, jan gabe, zenbait egun igaro ziren.\n“Altxatzeko indarrik ere ez daukat”, esan zion egun batean beso batek besteari.\n“Ezta nik ere. Makal-makal nago”, erantzun zion besteak\nHankak ere kexatu ziren: “Guk ezin dugu zirkinik egin”.\nEta gorputz-atal guztiek antzeko gauzak esan zituzten. Denak ahul zeuden.\nOrduan urdailak hitz egin zuen: “Ni ere oso larri nago. Jaten ematen badidazue, lanean hasiko naiz berriro… eta denok indarberritu, sendatu eta hobeto sentituko gara”.\n“Tira, proba dezagun”, esan zuen eskuineko eskuak.\nHankek, nekez, gorputza mahaira eraman zuten. Beso eta eskuek jatekoa ahoan sartu zioten, … eta handik denbora gutxira eskuek esan zuten:\n“Hara, hobeto gaude orain”.\nBanan-banan gorputz-atal guztiek gauza bera esan zuten. Orduan ulertu zuten denek elkarri lagundu behar ziotela osasuntsu eta ondo egoteko.\nEz ahaztu: denok gara garrantzitsuak, denok egin dezakegu zerbait gizartearen onerako, denon onerako.\n· Zer izan da zuretzat deigarriena ipuin honetan?\n· Noiz berreskuratzen du berriz gorputzak osasuna?\n· Zer bururatzen zaizu gizartea hobetzeko egin behar duguna?\nordua: azaroak 10, 2018 iruzkinik ez:\n2018(e)ko azaroakren 3(a), larunbata\nGOGOETA: Nirekin, zurekin, elkarrekin SOLIDARIOAK izaten MARIAren antzera.\nAurtengo leloa behin eta berriro errepikatzen ari gara eta dagoeneko uste dugu ondo dakigula: Nirekin, zurekin, elkarrekin... Hilabete honetan Maria Haurraren festa ospatuko dugu. Jai hau 1610. urtean ospatu zen lehen aldiz eta hainbeste urteetan ospatu den honek Mariari buruz hitz egiten digu. Santa Juanak bere eskoletako pertsona guztiak Mariaren babesean jartzea nahi izan zuen. Zergatik? Ba... Mariaren antzeko, gu ere solidarioak izan gaitezen. Horregatik hilabete honetan zehar hainbeste aldiz entzungo dugu solidaritatea hitza. Imaginatzen al duzu munduan guztiok bat egiteko gai izango bagina?\nAurten HAITIn, jorratuko dugu BEDOU izeneko proiektua, Mariaren Lagundiak duen eskola txikian laguntzen. Azken urteotan Haiti oso herrialde zigortua izan da, lurrikarak eta zikloiak izan direla eta. Oso toki txiroa da eta gure laguntza behar dute aurrera egiteko.\nSanta Juanak eta Mariak gure inguruan daudenei eskua luzatzea erakutsi ziguten. Beraz, hilabete honetan Mariaren jarrera gogoratuko dugunez, inoiz baino solidarioagoak izatera gonbidatzen zaituztegu. Horregatik, solidaritatea ahaztu gabe, Irun eta inguruko herrietako pertsonaia behartsuak ere lagunduko ditugu. Lehengo urtean egin genuen bezala, elikadura bilketa egingo dugu Caritas-era bidaltzeko.\nBeraz, prest al gaude solidarioa izateko eta nirekin, zurekin, elkarrekin mundu hobe bat eraikitzeko?\nNirekin, zurekin, elkarrekin solidarioak izan gaitezen MARIAren antzeko!\nordua: azaroak 03, 2018 iruzkinik ez:


CiUk, ERCk, ICV-EUiAk eta CUPek kontsultari eustea adostu dute "marko legalen barnean" | Mundua | Berria\nCiUk, ERCk, ICV-EUiAk eta CUPek kontsultari eustea adostu dute "marko legalen barnean"\nArtur Mas Kataluniako presidenteari eskatu diote kontsulta "berme demokratiko posible guztiekin" egiteko.\nCiU, ERC, ICV eta CUPeko ordezkariak, joan den abenduaren 12an, galdeketarako eguna eta galderak adostu zituztenean. / Alejandro Garcia/Efe\n2014ko irailak 16\nKatalunian burujabetzaren inguruko kontsultaren alde dauden alderdiek ebazpenerako proposamen bateratu bat aurkeztuko dute bihar parlamentuan, Kataluniako hedabideek argitaratu dutenez. Politika orokorraren inguruko debatean aurkeztuko den ebazpen nagusia izango da. Bertan, lau alderdiek kontsulta azaroaren 9an egiteko konpromisoari eutsiko diote, bi baldintza nagusirekin: "marko legalen barnean" egitea, eta "berme demokratiko posible guztiekin". Termino horien inguruan zehaztasun gehiago ez dute eman, oraingoz.\nCiUk, ERCk, ICV-EUiAk eta CUPek adierazi dute 2013an Kataluniako Parlamentuak egindako burujabetza adierazpenak indarrean segitzen duela, eta horrek markatutako printzipioak jarraituko dituela "prozesu demokratikoak".\nLau alderdiek diotenez, Berme Estatutarioen Kontseiluak ebatzi du Kataluniako kontsulta legearen artikulu guztiak "konstituzionalak eta estatutarioak" direla, eta diote, halaber, Espainiako Auzitegi Konstituzionalak burujabetzaren inguruko sententzian ez duela kontsulta debekatzen. "Argudio juridiko nahikoak badaude kontsulta deitzeko beharrezko egitura juridikoa osatzeko, era esplizituan onartzen baitute printzipio demokratikoa".\nTrenen arteko talka saihestu nahi du Masek\nEspainiako fiskal nagusia: "Legediaren armazoirik gabe, hau oihana litzateke"


Tag: backlink spam\nAsteazkena, abendua 19, 2018 Asteazkena, abendua 19, 2018 Douglas Karr\nArtikuluen inguruko elkarrizketak sare sozialetako plataformetara joan diren heinean, WordPress bezalako edukiak kudeatzeko sistemetako iruzkin sistemak spam biltegietan bilakatu dira. Benetan penagarria da, nire webguneko irakurleekin harremanetan jartzea eta haiei erantzutea gustatzen zitzaidan. Urteak joan ahala, blackhat backlinking-a nagusitu zen SEO aholkulariek bilatzaileak jokoak egiten saiatu zirenean. Noski, Google-k bere algoritmoak nahiko harrapatu eta hobetu zituen. Lan ikaragarria egin zuten


Entzun Whatsappeko audioak bidali baina lehen - KZblog\nHasiera/Internet eta Teknologi berriak, Sare sozialak/Entzun Whatsappeko audioak bidali baina lehen\n2021a Whatsappeko berrikuntza batetik amaitu genuen, jende askok eskatzen zuena gainera eta orain KZguneatik zertan datzan kontatzera gatoz.\nAzken aldian whatsappeko audioak eta hauen erabilera asko hazi da baina erabiltzaileek faltan botatzen zuten mezua bidali baino lehen entzun ahal izateko aukera. Eskaerei kasu eginez orain posible da hau. Zure audio mezua graba dezakezu, berriro entzun eta bidali edo mezu berri bat graba dezakezu.\nBaina, nola egin dezakegu?\nIreki txat bat apparen barnean.\nMikrofonoaren ikurri zapaldu eta arrastratu goruntz askatu gabe, honela grabazioa blokeatuko da eta eskuak libre izango ditugu.\nHitz egin mezua graba dadin.\nGrabaketarekin amaitzeko erdiko REC botoia sakatu.\nMezua entzun nahi baduzu erreproduzitu botoia zapaldu (ezker aldeko hirukia).\nBidali nahi baduzu, hegazkina sakatu edo ezabatu nahi baduzu beste mezu bat bidali ahal izateko zaborontzian sakatu eta prozesua berriro hasi.\nBeste trikimailu hau berriz zertxobait zaharragoa da baina jende askorentzat ezezaguna da oraindik. Audio mezu bat jaso ondoren entzun nahi baduzu baina zure inguruan duzun jendeak mezu ez baduzu entzuterik nahi edo agian soinu asko dago inguruan, nahikoa da erreprodukzio botoia sakatu eta mugikorra belarrira eramatea hitz egiten duzunean bezala, hau da, goialdeko aurikularra zure belarrian ipintzea.\nGogorarazten dizugu, gaur egun, audioen erreprodukzioa abiadura alda daitekeela. Audioaren eskuin aldea hiru abiadura agertzen dira 1x (abiadura normala), 1,5x (abiadura 0,5ean haunditzen du) eta 2x (baimendutako gehienezko abiadura).\nWhatsappeko trikimailu gehiago ezagutu nahi badituzu, eman izena “WhatsApp. Bat-bateko mezularitza zure Smartphonean” ikastaroan zure KZgunean.\nKZgunea2022-01-13T10:09:51+02:002022/01/14|Internet eta Teknologi berriak, Sare sozialak|Iruzkinik gabe


Pneumoniak 4.000 adingabe hiltzen ditu egunean | Consumer\nPneumoniak 4.000 adingabe hiltzen ditu egunean\nBiktima gehienak garapen-bidean dauden herrialdeetan bizi dira, batez ere Saharaz hegoaldeko Afrikan eta Asiako hegoaldean.\nPneumonia da haurren heriotza-eragile nagusia. Egunero, 4.000 haur hiltzen dira gaixotasun horren ondorioz, 20 segundotik behin, gehienak garapen-bidean dauden herrialdeetan (%98), batez ere Saharaz hegoaldeko Afrikan eta Asiako hegoaldean. Patologia hori antibiotikoekin trata daiteke, baina haurren %20k baino gutxiagok jasotzen dute. Kopuruak Save the Children-ek gogoratzen ditu, Pneumoniaren aurkako Nazioarteko Eguna dela eta.\nGaixotasun tratagarri edo prebenigarriengatik bost urte bete baino lehen hiltzen diren milioika haurren bizitzak salbatzeko, GKEak “Denok Kontatzen” kanpaina garatzen du. Kanpaina horretan, bizitzak salbatzeko konponbide erraz eta merkeak daudela gogorarazten da. “Pneumonia duen haur baten tratamendua 6 euro baino gutxiagokoa da”, azaldu du elkarteko zuzendari Alberto Soteresek.\n“Munduko biztanle gehienek ez dituzte aintzat hartzen pneumonia geldiarazteko eskaintzen diren tratamendu sanitarioak eta antibiotikoak, hilgarri bihurtu baino lehen, baina munduko haur pobreenek ez dituzte onartzen irtenbide sinple horiek”, adierazi du Soteresek. Hori dela eta, osasun-sistema sendoak eraikitzeko funtsak nabarmen handitzeko eskatzen du, eta gobernuek borondate sendoa dute haurren heriotza gehien eragiten dituzten gaixotasunetarako tratamenduak emateko.\nGaratze-bidean dauden herrialdeek pneumoniari dagokionez duten egoera alda daitekeela erakusteko, Save the Children-ek Etiopiaren adibidea jarri du. Etiopiari buruzko araudi berri baten arabera, hurrengo bost urteetan, 300.000 haurrek baino gehiagok tratamendu egokia jasoko dute pneumoniaren aurka, gaixotasuna identifikatu eta tratatzeko trebatutako osasun-langileek. Bien bitartean, “txertoa oso azkar eskuragarria izateko eta herrialde pobreenetan eskuragarri egoteko itxaropena areagotzen du, beren seme-alaben bizitza babesteko aukera emanez”, nabarmendu du GKEak. Urtero, 150 milioi haurrek pneumonia izaten dute garapen-bidean dauden herrialdeetan, eta 11 milioi haurrek ospitalizazioa behar dute.\nantibiotiko mortalidad infantil-eu neumonía-eu tratamendu sanitario


Bergarako Gaztetxeko ZineKluba | 2 orrialdea\nUztailak 27 – Zombies party\n2011/07/23 at 17:08\t(Uncategorized)\nIzenburua: Zombies party\nShaun-en bizitza gainbehera doa, egun osoa herriko pub batetan igarotzen du, bere amarekin diskutitu du eta neskalagunak utzi egin dio. Bizitzari buelta eman eta bere neskalagun ohiari pertsona heldu bat dela erakusteko, Shaunek, zombie multzo bati aurre egin beharko dio.\nUztailak 27, asteazkena, gabeko 22:30etan, bergarako gaztetxean\nUztailak 20 – Academia Rushmore\n2011/07/14 at 20:43\t(Uncategorized)\nIzenburua: Academia Rushmore\nMax Fisher, Rushmore unibertsitateko ikasle errebelde eta ezaguna da. Unibertsitateko aldizkariko editorea, kapitaina, elkarte desberdinetako lehendakaria eta Rushmore prestigiozko unibertsitateak bere historian izan duen ikasle txarrenetariko bat da.\nUztailak 20, asteazkena, gabeko 22:30etan, bergarako gaztetxean\nUztailak 13 – Arizona Baby\n2011/07/07 at 2:00\t(Uncategorized)\nIzenburua: Arizona Baby\nZuzendaria: Joel Coen\nH.I. eta Edwina, ume bat izateko gai ez diren bikote desesperatu bat da. Familia bat eraikitzeko helburuarekin, boskiak izan dituzten guraso batzuei ume bat bahitzea erabakitzen dute.\nUztailak 13, asteazkena, gabeko 22:30etan, bergarako gaztetxean\nUztailak 06 – Uno, dos, tres\n2011/07/03 at 12:00\t(Uncategorized)\nIzenburua: Uno, dos, tres\nC.R. MacNamarak, freskagarriak saltzen dituen multinazional batetako agente komertzialak, bere marka URSSen sartzen saiatzen ari da. Herrialde komunistara egin behar duen negozio bidaian bere buruzagiak alaba zaintzea agintzen dio, honek, MacNamaran tutoretzari muzin egin eta gazte komunista batez maitemintzen da.\nUztailak 06, asteazkena, gabeko 22:30etan, bergarako gaztetxean\n2011/07/02 at 14:51\t(Uncategorized)\nBarealdia eta gero, udako proiekzioei eusteko ordua iritsi zaigu. Uztailerako umorezko lau film aukeratu ditugu, garai desberdinetako lau genero. Komedia politikoa, road komedia, komedia unibertsitarioa eta berrikuste komedia.\nGogoratu uztaileko datak egunez eta orduz aldatzen direla, proiekzioak asteazkenetan, gaueko 22:30etan izango dira, aire librean, bergarako gaztetxeko kanpoko patioan.\nEkin diezaiogun ba ikasturteko azken txanpari, hemen egitaraua:\nUztaila: Pelikula komikoak\nUztailak 06 – Uno, dos, tres (1961, Billy Wilder)\nUztailak 13 – Arizona Baby (1987, Joel Coen)\nUztailak 20 – Academia Rushmore (1998, Wes Anderson)\nUztailak 27 – Zombies party (2004, Edgar Wright)\nEgubakoitzak kartzelan II\n2011/06/01 at 9:00\t(Uncategorized)\nEgubakoitzak kartzelan egitasmoaren arrakasta ikusita, irailerako bigarren edizio bat prestatu dugu. Iraileko ostiral guztietan kontzertu lasaiak izango ditugu kartzela zaharreko kanpo eszenatokian.\nCivil Love ezizenaren atzean Urko Eizmendi dago, Krilin talde ezagunaren abeslari eta baxujolea. Bakarlari bezala, bertsio ezagunak eta kantu propioak nahasten ditu. Donostiakoa izan arren, urteak dira AEBtan bizi dela eta irailean Euskal Herrira datorrela aprobetxatuz, kartzela zaharreko eszenatokitik pasako da.\nDonostiako folk bakarlari berezi honek urte askotako ibilbidea egin du musikaren munduan, Donut, AMA eta La Orquesta Bávara de Soplos Intermitentes bezelako proiektuetan. Giorgio Bassmattiren bakarkako kontzertuak bereziak izaten dira, emanaldi bakoitzerako kantak asmatu, jo eta ez dituelako inoiz kanta horiek errepikatzen.\nZubia zerbait hauskorra da, zubia da aurrena botatzen dena gerra garaietan. Baina batzen gaituen hori ere zubia da, lotura beharrezkoa. Mikelen ahotsa bezala. Itxura batean hauskorra du boza Mikelek, baina guztiz beharrezkoa bilakatzen zaigu, munduarekin adiskidetzen gaituen zilbor-estea baita. Ez du aurkezpenik behar.\nIrlandako folkaren influentzia ezkutatzen ez duen arren, euskal identitatea eta rockero izaera oso presente daude Ekaitz Aranberriren bertsio eta kanta propioetan. Ubera auzoko bakarlariak saio berezia prestatu du Egubakoitzak kartzelan ekimenerako.\nIndarra, sentimendua eta sentsazio ona erakusten duen Eibarreko bikote akustikoa kartzela zaharrera itzuliko da Bergaran bertan grabatutako zuzeneko diska berria aurkeztera.\nLaudioko Igor Arzuaga ezkutatzen da Mara pertsonaiaren atzean, pianojole trebeak formatu berezi baina oso interesgarria eskaitnzen du. Piano klasikoa eta letra pentsatuak lehen momentutik harrapatzen zaituen emanaldi baterarako.\nUnai Azkarate oso ezaguna da bere kontzertuak bereziak eta errepikaezinak izateagatik, kantu propioak eta bertsio ezagunen moldaketak egiteaz gain, oso ohikoa du saio bakoitzerako sorpresa bat prestatzea.\nLegorretako bakarlariak bihotzetik abestu eta bihotzera heltzen den folk rock-a egiten du, ahaztezina den horietakoa.\nKontzertuak puntual hasiko dira, gaueko 22:00etan eta 3€ko sarrera izango dute guztiek. Bertaratzeko arazoak dutenentzat, kontzertua Txapa Irratiaren bidez emitituko dira zuzenean 97.2 FMko dialean eta streaming bidez www.txapairratia.org atarian.\n2011/05/24 at 14:12\t(Uncategorized)\nMaiatzeko agendarekin amaituta, ekainean pelikularik egongo ez dela argitzeko ordua da (urteurrenean agian antolatuko dugu proiekzio bat).\nZineklubaren proiektua bereziki bi pertsonen artean eramaten dugu, aurten ordea batek ezin du parte hartu ikasketak kanpoan burutzen dabilelako eta horregatik inoiz baino zailtasun gehiago ditugu lan karga guztiari erantzuteko.\nEkainean bergarako jaiak eta azterketak daudenez, onena proiekziorik ez antolatzea dela erabaki dugu. Uztailean indar berrituta itzuliko gara, gauetan kanpoko patioan egiten ditugun proiekzioekin.\nOndo izan bitartean eta gogoratu barearen ondoren datorrela ekaitza!\nMaiatzak 22 – El político\n2011/05/15 at 20:00\t(Uncategorized)\nIzenburua: El político\nWili Stark, gizon prestu eta bihoztunak transformazio bat pairatuko du politikan sartzea erabakitzen duen egunean. Gobernadore bezala hautatua izan ondoren, bere printzipioez ahaztu eta hedabideak kontrolatuko ditu edonola ere boterean jarraitu ahal izateko.\nMaiatzak 22, arratsaldeko 18:00etan, Bergarako gaztetxean\nMaiatzak 15 – The Bird People in China\n2011/05/10 at 10:43\t(Uncategorized)\nIzenburua: The Bird People in China\nLan kontuengandik, bi japoniar txinako herri galdu batera joaten dira. Zibilizaziotik aldenduta dagoen herriko herritarrek hegan egiteko gaitasuna dutela uste dute.\nMaiatzak 15, arratsaldeko 18:00etan, Bergarako gaztetxean


Areto nagusiaren azpiko gunera sartzeko arrapala - Punta Begoña Getxo\nHome/Proiektuaren segimendua/Areto nagusiaren azpiko gunera sartzeko arrapala\nPunta Begoña inguruan zenbait egitura muntatzen aritu ostean, gaur goizean bukatu dute galerien areto nagusiaren azpiko gunera (Ereaga hondartzaren parean) seguru eta erraz igarotzeko aukera emango duen sarbidea. Gainera, gunearen barruan 20 metroko luzerako arrapala bat instalatu dute, eremu berri horretara iritsi ahal izateko. 2017an hainbat lan egingo dituzte eraikinean, irisgarritasuna hobetzeko, guneak gehiago erabili ahal izateko eta galerietako elementuen hondatze prozesua geldiarazteko, eta arrapalaren instalazioa, hain zuzen ere, lanon barruan sartzen da.\nSarbide berria zurez egin dute, galerietan duela zenbait urtetatik dauden eskaileren egituraren estetikari jarraituz. Modu horretan, eraikinarekin bat datorren izaera propioa eman nahi izan diote guneari, baliabide material eta bitarteko ahalik eta gutxiena erabilita.\nArrapala berri horri esker, UPV/EHUko ikertaldeak gune horretara sartu ahal izango dira aretoaren forjatua eta zimenduak nola dauden aztertzera. Denborarekin, areto nagusiaren azpiko leku hori galerietako aurkikuntzak eta jarduerak azaltzeko erakustoki gisa erabiliko da.\nBy begonagetxo|2019-01-29T09:40:22+01:0021 ekaina, 2017|Proiektuaren segimendua|0 Comments


BI-625 errepidean lanak Arrigorriagatik igarotzean, asteartean - Viuda de Sainz\nBI-625 errepidean lanak Arrigorriagatik igarotzean, asteartean\nBizkaiko Foru Aldundiak iragarri du abuztuaren 12tik 13rako gauean, seinaledunen bitartez txandakako pasabidea emango zaiela BI-625 errepidetik ibiltzen diren ibilgailuei Martiartu auzoaren inguruan, Arrigorriagan.\nLanak egiten ari diren tokia seinale finkoekin iragarrita dago, eta seinaledunak eta obretako seinale mugikorrak erabiliko dira ibilgailuak bideratzeko. Interbentzioa gauez egingo da errepidearen erabiltzaileengan ahalik eta eragozpenik urrienak eragiteko.\nLan hauek, “Arrigorriagan Bi-712tik Bi-625erako sarbidearen berrantolaketa” lanei dagozkie eta Vda. De Sainzek burutzen ditu BI-625 errepidetik, Arrigorriaga inguruan Laudio norabidean eta BI-712an BI-625 errepiderako sarreran Laudio norabidean. Lanak abuztuaren 11n hasiko dira.\nLanak bermagunean egingo dira batez ere, errepidetik kanpo, egunez 8:00etatik 18:00etara eta irailaren hasieran amaituko direla espero da.


EAEko Hezkuntza Saileko sukaldari eta garbitzaileen kolektiboan izandako azken lan-istripua salatzen du LABek | LAB sindikatua Hezkuntzan eta Irakaskuntzan\nHasiera Berriak EAEko Hezkuntza Saileko sukaldari eta garbitzaileen kolektiboan izandako azken lan-istripua salatzen du...\nEAEko Hezkuntza Saileko sukaldari eta garbitzaileen kolektiboan izandako azken lan-istripua salatzen du LABek\nLAB sindikatuak salatu nahi du EAEko Hezkuntza Saileko sukaldari eta garbitzaileen kolektiboan egondako azken lan-istripu larria, baita larri dagoen langileari elkartasuna eta babesa adierazi ere. Atzo jakin genuen ostiralean Laudioko ikastetxe publikoan sukaldeko langile bati bihotzekoak eman ziola. Ez zaigu ahaztu behar, besteak bete, asteburuan beste lan-istripua egon dela Derioko GUFEko egoitza batean, non langilea bihotzekoak jota hil egin den.\nLAB aspalditik salatzen ari da kolektibo honen egoera, non langileen %68 behin-behinekoa den (administrazioko kopururik altuena): langileek ez dituzte funtzioak zehaztuta, ordezkapenak ez dira betetzen, ratioak kontuan izanda laguntza kontratuak ez dira izendatzen eta covid-19ko errefortzuak ez dira kontratatzen hainbat ikastetxetan… Ondorioz lan-zama gero eta handiagoa da.\nAzken urteetan, sukalde eta jangeletako kolektibo honetan ari diren langileen kasuan hainbat gaixotasun profesional suertatzen ari dira eta baita, lan-istripuak ere. Arrisku handiko lanpostuak direla esan dezakegu.\nHori dela eta, LABek kolektibo honen lanpostu guztien balorazioa eskatzen du, arriskuak ezagutu eta aztertu daitezen eta langileen osasun zaintza berma dezaten exijitzen du. Negoziazio kolektibo zintzo baten bidez arazoa ondo bideratu daiteke, langile guztientzako irtenbide egokia bilatuz. Kontsolidazio prozesuak behar dira eta horretarako lege propioa behar da, salbuespen egoera bati salbuespeneko neurriekin erantzunez.\nAurreko sarreraHijas de la Cruz ikastetxeko matrikula-eskaerak aurkeztu dituzte familiek eta langileek Bizkaiko Hezkuntza Ordezkaritzan\nHurrengo sarreraAldaketak EAEko Administraziopeko irakasleen nominetan


Donostiarrok! – Kaldereroak\nSan Sebastianak pasa dira eta laster helduko dira inauteriak. Aurtengoan baina, ezinezkoa zaigu Donostiara gure urteroko bisita egitea.\nAlde batetik, elurte handiek bide bazterrak hartu zituzten Hungariatik Euskal Herriruntz abiatzeko garaia heldu zenean. Entzun dugu zuek ere Bella eta Filomenaren ondotik haizete handiak eta itsaso kaxkarrak izan dituzuela.\nGainera, mundu osoa astintzen ari den Covid 19 pandemia dela eta, bidaiatzeko traba handiak daude eta hainbat herrialdek mugak itxi dituzte. Gure urteroko bidaian topatu izan ditugun kontrolak areagotu eta orokortu egin dira.\nBaina guztiaren gainetik, egoeraren larriaz jabeturik, guk ere etxean konfinatuta egotea erabaki dugu eta, pena handiz, baina zentzuzkoena delakoan, aurten ez gara Donostiako kaleetan ibiliko. Osasuna bait dugu guztiok jokoan, zuen herrian bezala, gurean ere.\nEspero dugu denok osasuntsu egotea, eta hala ez den kasuetan animo piloa bidaltzen dizuegu. Zain dezagun elkar, indarberrituta elkarrekin kantatu eta gozatu ahal izan dezagun. Mailuak zorroztuta eta eztarriak berotuta itzuliko gara datorren urtean!\nOndo dakizuen bezala, zoramen hauek maite ditugu, bihotzen erdi-erditik!\nAlde Zaharreko kaldereroak


«Unibertso bat sortzen bukatu dut eta autobiografia zena autofikzio bihurtu da» | Musikharia | IRRATIA\n2021 URR. 18 - 11:36h\nKauta taldean ezagutu genuen duela 20 urte Mikel Moreno (Andoain, 1982) musikari eta gitarra jotzailea. Hainbat urtez oholtzetatik aparte ibili ostean, ‘Esnatu baino lehen’ diskoa, bakarkako ibilbidean lehendabizikoa, kaleratu berri du Elkar zigiluarekin. MusikHaria saioan aurkeztu digu.\nBakarkako ibilbidean estreinatu da hainbat urteko isilaldiaren ostean Mikel Moreno andoaindarra.\nMezu bat jaso genuen eta esan ziguten bueltan zela Mikel Moreno, Kauta taldean hainbatetan entzun dugun eta ahotsaren tinbre benetan berezia duen abeslaria. Bakoitza bere etxetik baina gertu sentitzen garela esan digu, «eroso, txankletetan nagoelako. Tentsio pixka bat izaten da, hala ere, elkarrizketa guztietan». 2014tik isil samarrean egon da, baina ez da geldirik egon, kontatu digunez: «Egia da oholtzak utzi nituela baina gitarrarekin beti jarraitu dut kantuak sortzen edo besteenak jotzen. Lanean topera nenbilen eta orain pandemiagatik-edo, Netflix eta abar ikusi ordez, gitarra hartu eta konposatzen aritu naiz azken bi urteotan».\nPop disko borobila kaleratu berri du, ‘Esnatu baino lehen’ deiturikoa. Kautarekin bazuen pop ukitua, baina tarte honetan zer entzun duen galdetu diogu, bere musikaren bilakaera hobeto ulertzeko asmoz: «John Meyer, Bon Iver, Damian Rice edo Harry Styles eta Billie Eilish. Garai bateko musika eta gaur egungoa entzuten ditut. Sekula ez dut pentsatu ea disko bat edo kantu bat zein estilotara mugatuko den, momentuko sentimenduaren arabera sortzen da. Baina ez diot sekula ixten atea ezer egiteari. ‘Itsaslabarrean’ kantua, adibidez, 90eko hamarkadako kutsua duen kantua da eta freskotasun hori eman nahi izan diot, baina disko irekia da eta denetarik duela nabaritu daiteke hasieratik bukaerara entzunez gero».\nTestuinguruz jantzi ditu abestiak, hori ikus daiteke libretoan. ‘Dei bat’ da diskoa irekitzen duen kantuaren izenburua, baina zein da Mikel Morenok jaso nahiko lukeen deia? «Gabezia bat dagoenean lagun batek egiten dizun deia. Egoera txarretan edo momentu gogorrenetan dei hori jasotzea apartekoa da; lagunaren deia, inoiz falta behar ez duen deia da». Testuinguruan izen batzuk aipatzen ditu, egiazkoak zein fikziozkoak: «Luka, esaterako, nire iloba da. Hor dauden izenak lagun, familiarteko eta abarrak dira, omenalditxo bat egin nahi izan diet. Baina erretratatu ditudan pertsonaiak ez dira haiek. Nahikoa autobiografikoa da lana, nahiz eta unibertso bat sortzen bukatu dudan eta autobiografia hori autofikzio bihurtu den. Bertako kontu guztiak sentimendu unibertsalak dira eta bizipen horietako asko edonork izango zituen».\n‘8D’ kantuaren aurrerapen bideotxoa bidali zigun diskoa atera aurretik eta beste hainbat kanturekin gauza bera egin du: «Bideo horiek Aitor Arrutirekin egin nituen. Egun Kopenhagen bizi da, eta, aurreko Eguberrietan hemen zegoela aprobetxatuz, elkarrekin saltsan ibili ginen bideoak grabatuz eta hortik sortu da ‘teaser’ horien kontua». Zortzigarren mailan gelan zirenak gogoan izan ditu kantu honetan; aspaldian, ordea, ez dira elkartu: «Zenbat porrot ote dagoen afari horren antolakuntzan! Baina egiari zor, sare sozialetan jarri nuenetik, batzuek berriz martxan jarri dugu afaria egitearena. Gelan 24 ginen, batzuk Bartzelonan daude, batzuk Europatik sakabanatuta, beste asko herrian ere bai eta tartean kuadrillakoak. Saiatzen gara elkarrekin ahal den neurrian harremana mantentzen». Barruan duen umeaz ere hitz egiten du abesti horretan: «Beharrezkoa da barruko umea ateratzea eta ni saiatzen naiz. Esperientzia heldutasunak ematen dizu, baina umearen balio horiek, gaiztakeriarik eza eta freskotasuna, mantendu beharrekoak dira».\nNegua modu desberdinetan ulertzen du askok, batzuek gogokoago izaten dute eta beste batzuek gorroto dute. Beste ikuspegi bat eman dio, ordea, Mikel Morenok ‘Lehen negua’ kantuan: «Negu asko daude baina pertsona horrekin lehenengoa da abestian aipatzen dena. Lehendabiziko hori izaten da politena eta gero hori mantendu behar da, e? Begira, testuingurua irakurriko dizut: ‘Duela gutxi elkar ezagutu badute ere, zerbait berezia ernetzen ari da haien artean. Udazkena amaitzear, kostaldera gerturatu dira urtaro berriari sorrera emateko asmoz. Sentimenduak oraindik ezkutuan, ‘Lehen negua’ etorri da guztia agerian uzteko’. Kantuak konposatzeko momentuan irudiak erabiltzen ditut hitzak egiteko eta hemen kostaldean, itsasoari begira, negua datorrela, eguzkia badoala ikusiz, farolen azpian dagoen bikote bat ikusten dut».\nKostaldeari erreferentzia asko egin dizkio diskoan Andoaingo musikariak, «itsasbazterra maite» duelako. ‘Itsaslami’ deituriko abestian ere badira hainbat kostaldeko kontu. Baina sinisten ote du lamietan? «Ez dut sekula bat ikusi, baina zergatik ez dira existituko? Dena dela, erlazio toxiko bati eginiko kantua da, momentu gogorrak ateratzen dira bertan. Diskoa orokorrean nahikoa intimoa dela esan dezaket. Kantu honetan erlazio batetik atera ezin duenaren minetik hitz egiten dut, ezer ez eta dena izan daitekeen pertsona bati buruz ari naiz. Dena irabazitzat edo galdutzat ematera bultzatzen zaituen pertsona batez. Baina beti berarengana itzultzen zara eta zirkulu bizioso hori islatu nahi izan dut kantuan. Hori bai, bukaeran askatu eta ihes egiten du bertatik», azaldu digu Morenok.\nLan munduari kritika egin dio ‘Orekaria’ abestian eta gazteek egunero bizi duten egoera bati buruz ere hitz egin du: lan duin bat eskuratzearen esperantzaz. «Ez du zertan ardura postu bat izan… Bat duin sentitzea eta ez askok egun bizi duen egoera hori. Musikarion kasua, esaterako, gogorra da. Nik argi nuen Kautaren esperientzia bizi eta gero, lasaitasuna behar nuela. Esperientzia bikaina izan zen konposatzen, kontzertuetan, lagun berriak eginaz… baina asteburuero hor egotea, gogorra zen. Zuk entzun dezakezulako talde bat, baina kontzertuetara joate hori galtzen ari dela uste dut. Kulturak duen garrantziaz ez gara ohartzen, akaso dekadentzian dago, baina niri ere pasatu zait kontzertuetara ez joatearena, askotan etxean entzuten dugulako erosoago artista horren musika. Baina aldi berean horrek ekar dezake artista horren azken diskoa izatea. Oso garrantzitsua da kontzertuetara joatea, Euskal Herrian, hain zirkuitu txikia izanda, artistek gauzak sortzeko beharrezkoak dituzte kontzertuak. Gutako musikari askoren pretentsio bakarra hori izaten baita, sortzea, gure ogibidea ez delako musika. Sorkuntza lana maite dugu eta bilatzen duguna da kontzertuekin zenbakiak orekatu eta hurrengo diskoa kaleratzea», nabarmendu du Morenok.\nDiskoan grabatu dituen ahots guztiak bereak dira baina inguruan izan ditu Imanol Goikoetxea, Karlos Arancegui, Adrian Elustondo, Txus Aranburu eta Antxon Sarasua. Nostalgia kontuak agertu dira berriz ere Mikel Morenoren bizitzan, hori irakurri diogu guk behintzat. «Argazki album bat hartu eta garai bateko argazki bat ikusi duen baten inguruan dabil eta nik ere garai batera joan nahi badut argazki bat hartzen dut eta oroitzapen horietara noa», dio Morenok. Zein ote da berak ikusi duen azken argazkia? Eta bereziena? «Oraintxe begien parean dut gurasoekin dudan argazkia, kanpinera laurok elkarrekin joaten ginenekoa. Bereziena, berriz, galduta dudan bat da. Saharara joan ginen lehengusuok bidaian eta otsailaren 27an bertan ginen, hango etxetxo horietako batean. Afaltzen ari ginela, komunikatzeko zailtasunekin baina sekulako gaua pasatzen, lehengusinari argazki bat egin nion eta etxetxoaren leiho txiki hartatik, eguzkia gordetzen ari zen bitartean, ume bat gerlari baten posturan salto egiten harrapatu nuen. Orain, argazkilaritzaren afizioa hartzen ari naizela, pentsatzen dut ez naizela berriz ere halako argazkirik egiteko gai izango».\nKoltxoi asko du diskoak bere abestietan eta zuzenean ongi defendatzeko moduan izango direla uste du Morenok: «Entzuten den horretan ez daude doblatutako edo hirukoiztutako gitarrak eta abar. Oholtzan musikari bakoitzak erraz defendatuko duen ziurtasuna dut, izan ere, erabili den koltxoia teklatuekin eta abar egindakoa da orokorrean». Azken aldietan soinean zeraman Fender Telecaster berarekin grabatu du diskoa: «Esan behar dut nire lehen gitarra berreskuratu dudala orain gutxi. Kautan jotzen nuen garaian, gaztetxo bat etorri zitzaidan eta esan zidan nire lehendabiziko gitarra zuela berak etxean. Nik saldu egin nuen eta batetik bestera ibili ostean haren eskuetan erori zen. Bada, ez zuela behar eta itzuli egin zidan, a zer ilusioa!». Gaztain estudioan grabatu dute diskoa, Eñaut Gaztañagaren eskutik.\nKontzertuak iragarri aurretik, publikoa bere musikara gerturatu dadin tarte bat utzi nahi izan du Andoaingo musikariak: «Orain, urte bukaeran, etorriko dira aurkezpen kontzertuak. Baina isilik egon naiz denbora luzez eta jendeak diskoa entzuteko tartea utzi nahi dut orain. Gero, zuzeneko soinua bilatuko dugu taldean, baina aurretik intimoan, akustikoan eskainiko ditut halako kontzertu batzuk. Betidanik abestea maite izan dut, ni ez naiz gitarra jotzailea. Nik sortutakoa inguruko musikariek janzten dute, eta eskerrak».


Entrenamendua » Jokalari gazteak » Eskuliburua » Laguntza » Hattrick\n10 543 konektatuta, astea: 1\nLaguntza » Eskuliburua » Jokalari gazteak » Entrenamendua\nHarrobiko jokalariek bi entrenamendu mota batera ikas dezakete, bata nagusia eta bestea bigarren mailakoa. Entrenamendu nagusiak bigarren mailakoak baino eragin handiagoa dauka. Bai entrenamendu nagusi bezala eta bigarren mailako bezala gauza bera entrenatzea aukeratu dezakezu (defentsa, adibidez), baina entrenamenduaren eragina handiagoa izango da bi entrenamendu mota ezberdin aukeratzen badituzu.\nHarrobiko jokalariek ligako partidetan (eragin osoa) zein lagunartekoetan (eragin txikiagoa) jasotzen dute entrenamendua. Entrenamendua jokatutako partida bakoitzean kalkulatzen da, beraz, aste berean bi aldiz jaso dezakete entrenamenduaren eragina. Horretarako entrenamendu aginduak partida hasi baina lehenago eman behar dituzu. Entrenamenduaren eragina justu partida bakoitzaren ondoren ematen da. Bukatzerakoan, egunean entrenatzaileak partidan gertaturikoari buruzko ohar batzuk emango dizkizu, jokalarien garapenaren inguruko pista lagungarriekin. Dohainen balioak ikusteko aukera izango duzu ere:\nZure entrenamendu nagusiko dohainarentzat, gutxienez 44 minutu entrenamendurako kokapen egokian (hau da, eragin oso txikia baino gehiago jasoko duena) jokatu duen jokalari baten egungo dohain maila aipatuko dizu entrenatzaileak. Berdina gertatuko da bigarren mailako entrenamenduko dohainarentzat, baina kasu horretan egungo mailaren ordez dohain horretan duen potentzial maximoa aipatuko dizu.\nKontuan izan bigarren entrenamendua nagusiaren berdina baduzu ez duzula aipamenik izango. Entrenamendurako egokiak diren kokapenetan aritu diren jokalari guztien dohainak jadanik erakutsi izan badira, entrenatzailea ez da mota horretako aipamenik egiteko gai izango. Horrez gain, partida amaitzean 8 jokalari baino gutxiago zelaian badaude ez duzu inongo aipamenik izango.\nBidenabar, entrenatzen ari ez zaren dohainetan potentzial gehien duten (gehienezko dohain maila altuena duten) hiru jokalaritatik baten berri ere emango dizu entrenatzaileak.\nJokalari gazteak Bilatzaileen Sarea Harrobia Harrobia sortzea Gazteen liga Talentu bilatzaileak Jokalariak Partiduak Entrenamendua Talde nagusira igotzea Gastuak Harrobia ixtea


Galtzerdiak Seafoam - Bask.eus\nZabaldu Denda menua Tolestu Denda menua\nMaiz egiten diren galderak - FAQ\nOhiko prezioa Salmenta prezioa €10,00\nPrezio unitarioa / arabera\nNeurria 35-40 41-46\n35-40 - 10,00 EUR 41-46 - 10,00 EUR\nHarro egina Espainian | % 100 Kotoi Organikoa\nEgilea: 42 ° 19′30 ″ N 3 ° 11′55 ″ W\nKostuak eta marjinak:\nEkoizpen kostua 2,40€ 24,00%\nOntziak 1,15€ 11,50%\nMarjina 4,71€ 47,10%\nZergak 1,74€ 17,40%\nTokiko produkzioa etorkizuna da, baina ez moda industriak Bangladesh bezalako herrialdeetan sortutako ingurumen eta batez ere krisi sozialerako irtenbidea, moda industriaren% 80 baino gehiagoren mende dagoen herrialdea.\nModan sinesten dugu eraldaketa sozialerako tresna gisa eta erantzukizuna sentitzen dugu berreraikitzeko eta tresnak emateko, planetako leku kutsatu eta zapalduenak beren burua indartu eta aldaketaren parte izan daitezen. Bangladeshko tokiko produkzioaren eta ekoizpen arduratsuaren arteko oreka mantentzea aldaketari laguntzeko modurik onena dela uste dugu.\nOraintxe bertan, COVID-19 egoera dela eta, ez dugu Bangladeshen ekoizten gardentasun eta trazabilitate faltagatik, bertan ez gaudelako, horregatik, momentu honetan, gure jantzi guztiek Made in Europe etiketa dute.\nGutxi gorabehera: 409,5 litro ur | 0,3 kg CO2 | 20,6gr pestizida\nIngurumena kaltetzen ez duten material organikoak eta birziklatuak soilik erabiltzen ditugu. Gure produkzio kate osoa merkatuan dauden ingurumen ziurtagiri eta etiketa zorrotzenetan oinarritzen da.\nKotoi organikoa kotoi arruntak baino ur gutxiago erabiltzen duen transgenikorik gabeko zuntz naturala da. Gainera, ekoizteak ez du produktu kimikorik erabiltzea (ongarriak, pestizidak ...) eta laborantza biraketa bultzatzen du lurzorua osasuntsuagoa, emankorragoa eta hezetasuna mantentzeko.\nBeti materialak ez nahasten saiatzen garen arren, batzuetan ez dago beste aukerarik, kasu honetan% 100 kotoia organikoz egina dago eta horrela birziklatze prozesuan laguntzen du.\nKotoizko organikoz egindako galtzerdi unisexatuak:\n% 100 erosotasuna\nKalitate eta iraunkortasun handikoak\nZiurtatutako kotoia organikoa (GOTS)\nTokiko produkzioa (Pradoluengo, Burgos)\n% 100 kotoia organikoz osatutako konposizioari esker, galtzerdi hauek naturalak, polifazetikoak eta oso erosoak dira, modu iraunkor eta arduratsuan fabrikatuak izateaz gain.\nJantzi honen ingurumen aurrezkia gutxi gorabehera: 409,5 litro ur, 0,3 kg CO2 eta 20,6 g pestizida.\nEzin hobea denetariko arropa arropa mota guztiekin konbinatzeko.\nSortu joerak zure balioak jantzita.\nArropa ondo zaindu; naturak eta zure zorroak eskertuko dute.\nBegiratu beti zure jantzi iraunkorraren etiketako argibideak.\nJarri galtzerdiak iraulitako garbigailuan.\nJarraibide orokorrak, eta etiketako argibideekin kontrajartzen ez badira:\nGarbitu arropa hotzez edo gehienez 30 ºC-tan.\nGarbigailua erabiltzen baduzu, erabili programa laburrak elementu delikatuetarako.\nSaihestu lixiba eta garbigarri oldarkorrak erabiltzea.\nJarri arropak barrutik, garbitzeko eta lehortzeko, horrela haien kolorea eta ehundura hobeto babestuko dituzu. Gainera, hobe da itzalean jartzea, eguzkiak zuzenean distira egin ez dezan.\nAhal duzun guztietan, saiatu airean lehortzen, lehorgailua saihestuz.\nZehazki, eta jantziaren etiketan agertzen diren argibideak kontrajartzen ez badituzte:\nOihalezko bainujantzia eta oinetakoak\nGarbitu eskuak bikiniak / bainujantzia / oinetakoak eskuz eta ur hotzarekin, saihestu garbigailua eta lehorgailua, oso azkar hondatzen baitituzte.\nEz utzi eguzkitan zuzenean lehortzen, zure jantziaren tonua aldatu / itzali dezake.\nUtzi beti barrutik lehortzen, kolorea eta ehundura hobeto babesteko.\nAukera bat hautatuta orrialde osoa eguneratzen da.\nSakatu zuriune tekla eta gero geziak aukera bat hautatzeko.\nErabili ezker / eskuin geziak aurkezpenean nabigatzeko edo irristatu ezkerrera / eskuinera gailu mugikorra erabiltzen ari bazara


Euskal Herriko Unibertsitatearen Ataria - Ikasturte honetan, UPV/EHUk 720 ikasle bisitari jaso ditu, eta 1.175 ikasle bidali\nAzken eguneratzea: 2012/05/14\nIkasturte honetan, UPV/EHUk 690 ikasle bisitari jaso ditu, eta 1.290 ikasle bidali Ikasle trukerako programetako ikasleekin egiten den ohiko urteko topaketan 150 gaztek hartu dute parte, eta aurten lehen aldiz Carlos Santamar�a Zentroan egin da\nUPV/EHUn ikasten duten ikasle bisitariekin urteko ohiko topaketa egin dute Campuseko Carlos Santamaría Zentroan; izan ere, unibertsitateak ikasle trukerako hainbat programetan hartzen du parte, eta hori dela bide daude hemen ikasle bisitariak. Ekitaldian nazionalitate ugariko 150 gazte bildu dira, Bizkai, Araba eta Gipuzkoako Campusetik iritsitakoak. Argazki ofiziala atera ondoren, UPV/EHUko errektore Iñaki Goirizelaiak eta Nazioarteko Hedakuntzako errektoreorde Miriam Peñalbak hitz egin dute. Ondoren, Kepa Junkerak euskal musika-tresnei buruzko erakustaldia eskaini du. Saioa bukatzeko, hamaiketakoa egin dute.\nUPV/EHU 1987-1988 ikasturtean hasi zen nazioarteko mugikortasun programetan parte hartzen; 2000-2001 ikasturtetik, gainera, estatu mailako mugikortasun programetako kide ere bada, programak martxan jarri ziren ikasturte beretik. Azken urteetako datuen bilakaerak agerian utzi duenez, UPV/EHUko ikasleek gero eta parte hartze handiagoa dute truke programetan, jakin badakitelako denbora tarte batez UPV/EHU ez beste unibertsitate batean ikastea oso garrantzitsua dela maila akademikoan eta pertsonalean hazteko. Horrez gain, UPV/EHU ikasle bisitarientzako helburu erakargarri gisa finkatu da.\n2010-2011 ikasturtean estatuko eta nazioarteko 690 ikasle bisitari iritsi dira, guztira; UPV/EHUko ikasle izan eta estatuko edo nazioarteko beste unibertsitate batera joan diren ikasleen zenbatekoa, aldiz, 1290 pertsonakoa da.\nUPV/EHUk parte hartze aktiboa du truke programa nagusietan, besteak beste Europako Batzordeak eta Hezkuntza eta Zientzia ministerioek sustatutako Sócrates-Erasmus programan; egitasmo horren baitan, UPV/EHUk bostehun hitzarmen inguru ditu Europako makina bat unibertsitaterekin. Horrez gain, Espainiako Unibertsitateetako Errektoreen Konferentziak (CRUE) abiarazitako SICUE (Espainiako Unibertsitateetako Ikastegien arteko Trukatze Sistema) programan ere parte hartzen du; programa horrek Hezkuntza Ministerioaren laguntza ekonomiko nabarmena jasotzen du, Séneca bekaren bitartez bideratzen dena.\nHalaber, UPV/EHU Erasmus Mundus proiektuko partaide ere izan da; Europako eta Honduras, Nikaragua, Mexiko, El Salvador eta Guatemalako goi hezkuntzako erakundeen arteko kooperazio eta mugikortasun sarea da Erasmus Mundus. Proiektua Europako Batzordeak finantzatzen du, eta 20 unibertsitate biltzen dira bertan, UPV/EHU koordinatzaile dela; ekimena aurten bukatuko da. Hala ere, horrelako ezaugarriak izango dituzten etorkizuneko proiektuetan parte hartzearen aldeko apustuari eutsi dio Euskal Herriko Unibertsitateak.\nUPV/EHUk, gainera, trukerako bi programa propio ditu. Alde batetik, mugikortasunerako UPV/EHU-AL izeneko programa dago, eta horri esker, Latinoamerikako unibertsitate ugarirekin lankidetza hitzarmenak sinatu dira. Akordio horiei esker, 2010-2011 ikasturtean UPV/EHUko ehun ikasle baino gehiago Latinoamerikako hainbat unibertsitatera joan dira. Beste alde batetik, UPV/EHUk hainbat hitzarmen ditu beste unibertsitate batzuekin, besteak beste Japonia, Filipinak, Txina, Kanada edota Amerikako Estatu Batuetan. 2010-2011 ikasturtean, berrogeita hamar bat ikaslek hartu dute parte mugikortasun programa horietan.\nHarrera zerbitzuak, laguntzaile birtuala, Skype eta hizkuntzak\nHiru campusetan (Gipuzkoa, Bizkaia eta Araba), UPV/EHUra iristen diren ikasle bisitarientzako harrera zerbitzua dago; zerbitzu horien eginkizuna ikasleen egonaldi akademikoa erraztea da. Horrez gain, unibertsitatearen Ostatu Zerbitzuak laguntza eskaintzen die iritsi berri diren ikasleei, eta ostatu hartzeko moduei buruzko informazioa helarazten die (pisu partekatuak, unibertsitate egoitzak edota ikasle egoitzak).\nBidenabar, berriki Nazioarteko Hedakuntzarako Errektoreordetzak laguntzaile birtual berria ezarri du (ANE), unibertsitateko nazioarteko mugikortasun aukerei buruzko zalantzak argitzeko diseinatu dutena. Anek, laguntzaile hirueledunak (ingelesez, euskaraz eta gaztelaniaz erabil daiteke), atzerrira truke programetan doazen tokiko ikasleen zalantzak argitu eta etorriko diren bisitarien galderak erantzuten ditu, eta teknologia semantikoan eta inteligentzia artifizialaren arloan diharduen iSOCO enpresak garatu du.\nHalaber, UPV/EHUk nazioarteko bideo deietarako zerbitzu bat ere badu, doakoa eta astero martxan jartzen dena, eta horren bidez unibertsitatera etorriko diren atzerriko bisitarien galderak erantzuten ditu.\nBestalde, unibertsitatean gero eta ikasle bisitari gehiago dagoenez, Nazioarteko Hedakuntzarako Errektoreordetzak atzerritarrentzako hizkuntza ikastaroak antolatzen ditu (euskara eta gaztelania). GAITERA, Cervantes Institutuaren laguntzaz, UPV/EHUk gaztelania maila ebaluatzeko eta ziurtatzeko aukera eskaintzen die ikasle guztiei, gaztelaniaren diploma atzerriko hizkuntza gisa (DELE) emanez.\nEkintza hauek guztiek eragin handiagoa izango dute herrialdeen arteko errealitateak gehiago hurbiltzeari eta unibertsitateen artean lankidetza estuagoa izateari dagokionez. Hala, epe ertain eta luzeari begira, ikasle trukerako programa hauek unibertsitateko prestakuntzan integratzea da asmoa, eta ikasleek beraien borondatez bizi duten esperientzia izatetik nahitaezko esperientzia izatera aldatzea. Izan ere, Lisboako Goi Bileran (2009ko apirilean egin zena), Europako herrialdeetako hezkuntza ministroek finkatutako xedeen artean jaso zuten 2020. urterako unibertsitateko ikasleen % 20k nazioarteko mugikortasunerako esperientzia batean parte hartu behar zuela.


Ur berodun igerilekuak\nEgutegiak eta tarifak\nKomunikabide Sozialeko Plana\ntodos2 20/12/2017 10:12\n2018rako TARIFA BERRIAK ETA EGUTEGIAK\nALDAKETAK PREZIO PUBLIKOETAN, INDARREAN SARTUKO DIRENAK 2018ko URTARRILAREN 1ean\n5 urte baino gehiago pasatu dira Durango Kirolak erakundeko prezioak aldatu zirenetik. Datorren urteari begira tarifak eguneratzea erabaki da, beharrizanei hobeto erantzuteko. Hauxe labur-labur:\nHobariak gehitzea: Durangon erroldatuta daudenentzako hobariak bere horretan mantenduko dira: familia ugariak, langabetuak, ikasleak eta desgaitasunak dituztenak. Honezaz gain, 5 eta 10 arteko deskontuak izango dira fitness, multijarduera eta rokodromoan.\nFitness gela: Kuota berri bat (4 sarbide/10 €). Gainera kuotek bere horretan jarraituko dute (8, 12, 16 eta sarbide librea). Bestalde, desagertu egiten erroldatuta ez daudenen %30eko errekargua erabilera gutxiko ordutegian, eta 15:00ak arte.\nMultijarduera Plus berria (yoga eta Pilates): 55€/hileko, ohiko zerbitzuez gain, yoga eta Pilates ere sartzen dira. Multijarduera normalak bere horretan jarraitzen du zerbitzu eta prezioari dagokionez.\nDurangon erroldatuta ez daudenek ez dute gehiago ordaindu beharko ikastaro gehienetan.\nHobariak jarri dira adin txikikoek futbol zelaia eta frontoia erabili dezaten.\nGainerako zerbitzuei dagokienez, apenas izan dute igoerarik. Errodatuentzako urteko familia abonua 175 € izango da (lehen 170€), eta urteko abonu indibiduala 120 € (lehen 125 €), igerilekuko sarrera, 4 €, ea.\nTARIFAK GUZTIAK IKUSTEKO, SAKATU HEMEN\nEGUTEGIAK IKUSTEKO, SAKATU HEMEN


Youtube edo PeerTube? – HarituLab\nYoutube plataformak aukera ederrak eskaintzen ditu gauzak ikasteko. Bertan pilo bat kanal daude non erakunde eta pertsona ugari euren ezagutzak, ardurak, ideiak, … partekatzen dituzten.\nYoutube-en ezaugarri bat edukiak leku batean kontzentratzearena da, hau da horrelako forma duen leku batean:\nFlorian Hirzinger – www.fh-ap.com CC3.0\nForma hauek dituzten lekuak enpresa erraldoien eskutan egon ohi dira. Eta euren gainean programazio kapa eta inteligentzia kapa ezberdinak ezarriz gure jokabideak marketinerako produktu eta lehengai bihurtzeko gaitasuna dute.\nNolabait, horrelako plataforma batean gaudenean, kutxa baten egongo bagina bezala gaude…\nYoutube kutxa ideia // irudia https://blog.yukiisbo.red webgunekoa\nHorregatik!! haritulab.eus webgunean bideoak eskegi nahi genituela jakinda alternatiba baten bila hasi ginen.\nZorionez azken urteetan PeerTube jarri da martxan. Wikipedian aurkitu izan dugun informazioak honakoa esaten du PeerTuberen inguruan:\nPeerTube software librea erabilita, interneten bidez bideo digitalak partekatzeko aukera ematen duen plataforma deszentralizatua, federatua da. Peer-to-peer teknologia erabiltzen du zerbitzari pertsonalen erabilera murrizteko. GNU AGPL lizentziarekin argitaratuta dago.\nChocobozzz goitizena erabiltzen zuen garatzaile batek eman zituen lehen urratsak 2015. urtean eta berak hautatu zuen lizentzia mota. Orain PeerTube plataformaren garapena dirua irabazteko asmorik gabeko Framasoft erakundeak lideratzen du. Asmoa alternatiba eraginkor bat eskaintzea plataforma pribatu eta zentralizatuei, YouTube, Vimeo, Dailymotion eta abarrei.\nHitz asko daude hemen, baina guk horrela ulertzen dugu PeerTube:\nPeerTube sare ideia // https://blog.yukiisbo.red\nKutxatik irten eta beste modu bateko harremanak sortzea baimenduko digu eduki sarea.\nBaina nondik hasi? kutxa berdinera ez badoa dena, noren kutxan sartu nire edukia?\nKutxa partekatu horiek instantziak deitzen dira, eta softwarea berdina da denetan PeerTuberena.\nBeraz Peertube banatuta dagoen mundu mankomuna sortzen du, boterea banatuz.\nGuk ez genuenez instantzia bat sortzeko aukerarik euskara eta digitalizazioari lotutako Euskara Bilduako laguneei euren instantzian publikatzeko eskakizuna egin diegu. Eta horrela haritulab.eus -eko PeerTube kanala sortu dugu.\nHemen esteka: https://peertube.euskarabildua.eus/video-channels/haritulab_channel/videos\nPixkanaka pixkanaka edukiak igotzen joango gara 🙂\nPong jokoa processing-ekin


EH Bildu Amasa-Villabona - Euskal herritarron eskubide sozialak defendatzeko "Bizitza hobea" plana aurkeztu du EH Bilduk\nEuskal herritarron bizi baldintzek okerrera egiten dute eta Espainiako Estatuaren inboluzioa gero eta indartsuagoa da. Hala ere, Urkulluren Gobernua paralisi fase batean dago, iniziatiba galduta eta arazoei aurre egin ezinik. Egoera kezkagarri hori ikusita, EH Bilduk ekimena hartu du eta, datozen hilabeteetan, agenda soziala markatuko du Legebiltzarrean aurkeztuko dituen hainbat proposamen sozialekin. Pentsiodunei, emakumeei, gazteei edota langile eta langabetuei bideratutako neurriak izango dira, eta Bizitza Hobea lelopean aurkeztutako kanpainaren baitan kokatzen dira. Maddalen Iriarte bozeramaileak, Nerea Kortajarena eta Iker Casanova legebiltzarkideekin batera, Bizitza Hobea kanpaina aurkeztu du gaur Legebiltzarrean.\nIriartek azaldu duenez, “Espainiako Estatuaren inboluzioari buruz hitz egiten dugunean, inboluzio politikoaz gain, inboluzio sozialaz ere ari gara. Izan ere, azken urteotan Madriletik etorri diren murrizketa sozialek lurrikara bat eragin dute eta hankaz gora jarri dute gure ongizatea”. Horren adibide dira pentsioen jaitsiera eta Lan Erreforma.\nHain larria den egoera honetan, Jaurlaritzak ez du lidergoa hartzen herritarrak babesteko: “Nahiz eta murrizketen epizentroa Madrilen egon, lurrikara horien erreplikak hemen ere egon dira. Urkulluren Gobernua mutu ikusi dugu eta, askotan, konplize, hemen ere Eusko Labeldun murrizketak eginez”. Espainiako hauteskundeen atarian gauden honetan, EH Bilduk etorkizun iluna ikusten du.\nIker Casanova, Maddalen Iriarte eta Nerea Kortajarena legebiltzarkideak "Bizitza Hobea" dokumentua aurkezten\nMaddalen Iriartek adierazi duenez, “gure eskubide sozialen kontra dauden indar atzerakoiak indartzen ari dira Estatuan, eta Gobernu ahul, pasibo eta mutu batekin ezin izango diegu aurre egin”. Beraz, EH Bildu Madrilera joango da: “Asko izango gara Kongresuan eta erabakigarriak izango gara. Baina argi izan behar dugu Espainiako inboluzioaren aurrean aktibatu egin behar dugula hemen ere, eta gure instituzioetatik erantzun behar dugula, tinko, gure eskubide sozialak babestuz eta indartuz, berdinen arteko errepublika bat eraikitzeko”.\nGauzak horrela, EH Bilduk agenda soziala politikaren erdigunean jartzeko hainbat ekimen prestatu ditu hemendik ekainera bitartean eztabaidatu daitezen. Bizitza Hobea lelopean, herritarron alde egingo duten neurriak daude, Espainiatik datorren korronte atzerakoiaren aurrean, gure eskubide sozialak handitzeko.\nIriarteren hitzetan, “lidergo soziala hartuko dugu euskal herritarrek Bizitza Hobeak izateko. Zeren, Espainiaren aurrean paralizatuta eta mutu dagoen Gobernu bat ez da gai izango Madriletik datorren inboluzioari aurre egiteko”.\nIker Casanovak Legebiltzarrean aurkeztuko diren ekimen sozial horien berri eman du, nagusiki lan merkatuarekin eta babes sozialarekin lotuak:\n1. 1.200 euroko gutxieneko soldata\n2. Pentsio baxuekin bizi diren emakumeen Diru-sarrerak Bermatzeko Errentaren izaera indibiduala garatzea\n3. Gazteen prekarietatearen kontrako talka plana\n4. Iraupen luzeko langabetuentzako talka plan iraunkorra\n5. Kontziliazio eta erantzunkidetasun politika berrietarako lau urterako plana.\n6. EHUko doktore ez diren ikertzaileentzako 1.200 euroko gutxieneko soldata\n7. Euskal autogintza sektorea aztertzeko eta sendotzeko ponentzia\n8. Aiaraldea errekuperatzeko eta suspertzeko ponentzia\n9. Soldata arrakalarekin amaitzeko neurriak\n10. Klausula sozialak kontratu publikoetan txertatzeko Legea\n11. Enpresen deslokalizazioari aurre egiteko Legea\n12. Euskal enpresak errotzeko finantza neurriak\n13. Emantzipaziorako etxebizitza proiektu eraldatzaileak\n14. Osakidetzako egiturazko arazoak konpontzeko ekimenak\nLehenengo ekimena bihar bertan eztabaidatuko da. Izan ere, EH Bilduk Osoko Bilkuran proposatuko du Jaurlaritzak konpromisoa hartzea eta aktiboki sustatzea, eragile sozio-ekonomikoekin, EAE mailako lanbide arteko akordio bat 1.200 euroko gutxieneko soldata indarrean sartzeko. Casanovak azpimarratu duenez, “Espainiako 900 euroko gutxieneko soldata ez da nahikoa Araban, Bizkaian eta Gipuzkoan, hemengo bizitzaren kostea Estatukoa baino handiagoa delako. Beraz, hemengo langileak Estatukoak baino pobreagoak izango dira soldata horrekin. Horren parekoa litzateke EAEn 1.200 euro ezartzea”.\nBestetik, Nerea Kortajarena legebiltzarkideak aurreratu du apirilean Osoko Bilkuran defendatuko duen proposamen bat. Hain zuzen, iraupen luzeko langabetuentzako talka plan iraunkor bat eskatuko du: “Errealitate hori kronifikatzen ari da eta pertsona asko egoera kritikoan daude. Ezinbestekoa da Eusko Jaurlaritzak iraupen luzeko langabetuen aldeko neurriak hartzea, ezin dugulako ahantzi Araban, Bizkaian eta Gipuzkoan langabetuen %64k ez duela inolako prestaziorik jasotzen”.


Bost emakume, horietako bat haurdun, eta ume bat kalean lo egitera behartu dituzte, trantsitoan dauden pertsonentzako aterperako sarrera ukatu ostean | Angula Berria\nHasiera » Bost emakume, horietako bat haurdun, eta ume bat kalean lo egitera behartu dituzte, trantsitoan dauden pertsonentzako aterperako sarrera ukatu ostean\nPasa den abuztuaren 26tik 27rako gauean bost emakumeri (horietako bat haurdun) eta ume bati ukatu egin zitzaien trantsitoan dauden pertsona migranteentzako Irungo behin-behineko aterperako sarrera. Eskaini zieten aukera bakarra Bilbora itzultzea izan zen, eta hala nahi izan ezean, Gurutze Gorriak kudeatutako eta Erakunde arteko Mahaiak finantzatutako bitartekoak erabiltzeari borondatezko uko egitea sinatu behar zuten. Bi emakumek atzera Bilbora itzultzea onartu zuten. Jakin dugunez, lineako autobusa hartu zuten eta goizeko ordubietan Bilbora iristean inork ez zituen jaso eta ez zekiten nora jo. Ondorioz, kalean, lorategi batzuetan egin zuten lo. Gainontzeko hiru emakumeek, haietako bat ume batekin, Bilbora bidaiatzeari uko egin zioten eta kalean gelditu dira.\nGurutze Gorriak bost emakume hauei azaldu zien aterpeak ez dituela beharrezko baldintzak betetzen emakumeak eta adin txikikoak, hau da, gizatalde zaurgarriena, modu egokian artatzeko (gertaera hau orain arte ez da eman, horregatik, ildoa edo norabidea aldatu dela ulertzen dugu).\nGertaera hauen aurrean, honakoa nabarmendu nahi dugu:\nEgia da trantsitoan dauden emakumeek, umeek eta adin txikikoek arrisku gehiago jasaten dituztela, modu klandestinoan bidaiatu beharraren ondorioz, gehiegikeria eta abusuak pairatzen dituztelako eta ez dutelako bisa eskuratzeko aukera modu seguruagoan eta konbentzionalagoan bidaiatu ahal izateko. Baina Gurutze Gorriak hartutako neurria erabat desegokia dela uste dugu, eta oinarrizko beharrei erantzuteko bitartekoa ukatzeak, dauden egoera prekarioan egonda, areagotu egiten du haien zaurgarritasuna. Beste behin ere, kudeaketa pribatuak zaurgarritasunaren areagotzea dakar, modu egokian artatuak izan daitezkeen arren. Noski, beti ere bitartekoak zentzuz kudeatuko balira, eta hauen erabilera eraginkorra egingo balitz, trantsitoan dauden pertsonen oinarrizko beharrak asetzeko. Horren ordez, diru-xahutzea eta bitartekoen erabilera okerra nagusitzen dira.\nBestalde, bidean atzera egitearen edo bitartekoei uko egitearen artean aukeratu behar izanak ez dirudi egokiena, bereziki laguntza humanitarioa eta soziala eskaintzen jarduten duen erakunde baten eskutik. Izan ere, pertsona hauek, gehienetan, desorientatuta eta egoera prekarioan iristen dira, eta bidaian aurrera egitea da haien helburu bakarra.\nHorrez gain, hasieratik salatu dugun moduan, Lekaeneako instalazioa behin-behinekoz prestatu zenetik, irailaren 1era arte, orduan hasiko baita ikasturtea, ohe hutsak uzten dituzte eta bitartean, hainbat pertsona kalean lo egiten. Gainera, duela egun batzuk, Lekaenean lo egiten ez dutenei jateko aukera ere ukatu diete. Ulertezina iruditzen zaigu prestatuta eta ordainduta dauden errekurtsoen erabilera eza edota janaria zaborretara botatzea, eta noski, horrek suposatzen duen diru-xahutzea.\nGainera, aipatutako instalazioa otorduetarako eta lo egiteko irekitzen da, beraz, autonomia erkidegoko hainbat txokotatik nahiz penintsulako hegoaldetik Irunera iristen ari diren pertsonek ez dute nora jo, ez dute uneoro erreferentziazko tokirik ez badira ordu zehatz horietan iristen. Izan ere, 23:00etatik aurrera ez dute inor hartzen, eta 08:00etan bertan lo egin dutenentzat itxi egiten da.\nHorregatik guztiagatik, Harrera Sareak, modu prekarioan, eguneko egonaldirako Lakaxita erabili behar izan du. Eta era berean, hau bilakatu da Lekaeneako instalazioetan ezarritako orduetan hartuak izan arteko itxaroteko gune.\nAzken batean, trantsitoan dauden pertsonek ez dute behar bezalako arreta jasotzen euskal erakundeen aldetik. Gure ustez, egoera honek ezin du horrela jarraitu.\nIrailaren 1aren ondoren, beharrezko baldintza egokiak dituen beste lekuren bat prestatzea, trantsitoan Irundik pasatzen diren edo dagoeneko bertan dauden 60 pertsona baino gehiagorentzat, gizon nahiz emakume, hau da, toki bat lo egiteko, dutxatzeko eta steko egun guztietan jan ahal izateko. Horrek gizon eta emakumeen beharren arreta integrala dakar berekin.\nIrungo Udalarekin elkarrizketa edo komunikazio zuzena eta erraza, bera baita gertuen dugun erakundea, eta erakunde publikoek ez uztea harrera eta betebeharrak soilik Gurutze Gorriaren eskuetan. Gaur gaurkoz Sarearekin egoera konkretu eta zehatzetarako du soilik hartu-emana Udalak. Akatsa iruditzen zaigu toki-erakundeak Harrera Sarea ez baliatzea, optimizatzea eta aitortzea, are gehiago udaletxetik zabaldutako ohiko diskurtsoak bereziki hiritarren parte hartzea azpimarratzen duenean.\nBitartean, Irungo Harrera Sarean lan egiten jarraituko dugu eta erakundeei dagozkien egitekoak kontrolatzen, hots, pertsona hauei harrera duina eta integrala erraztea.\nEra berean, trantsitoan dauden nazioarteko pertson guztiei laguntza eta informazioa ematen jarraituko dugu, eta Irun hiri solidarioa eta harrera hiria egin nahi duen oro gonbidatzen dugu gurekin lanean aritzera.\nLaguntza eskaini nahi duenak honela egin dezake:\nDiru-ekarpenen bidez, Laboral Kutxako hurrengo kontu korrontean: ES17 3035 0059 8905 9011 4903\nLakaxitan kudeatzen ari diren informazio eta laguntza txandaren baten bidez\n40-43 neurri arteko zapatak eta mutilentzako 36tik 40 arteko galtzak, Kale Nagusiko 14an dagoen lokalera eramanez, asteartetan eta ostegunetan 17:00etatik 19:00etara.\nIrungo Harrera Sarea maila partikularrean batzen diren pertsonek eta honako herri-mugimendu eta giza eskubideetako erakundeek osatzen dute: Adiskidetuak, Amnesty International, Erletxea, Helduak, Hotz, Lakaxita Gaztetxea, Ongi Etorri Errefuxiatuak, Stop Deshaucios, SOS Arrazakeria, Zero Pobrezia.


Pakita Begiristain Elizalde - None - Eskela - Eskelak - uztarria.eus\nGaur hil da, 72 urte zituela, Elizakoak eta Aita Santuaren Bedeinkapena hartu ondoren.\nBere senarra: Benantxio Karrera; seme-alabak: Aitziber eta Jon Ander Garaialde, Naiara eta Alberto Zabala; bilobak: June, Aitor, Haizea eta Ekhi; anai-arrebak: Jesus Mª eta Lurdes Oñatibia; ezkon anai-arrebak: Maixabel (†), Iñaki (†), Juan Mª eta Kontxi Agirre, Joxe Mari (†) eta Kontxi Mendizabal; ilobak, lehengusuak eta gainerako ahaideak.\nHaren arimaren alde otoitz bat eskatzen dizuete eta arren etor zaiteztela BIHAR, OSTEGUNA, arratsaldeko ZAZPIETAN, Azpeitiko SOREASUKO SEBASTIAN DONEAREN parroki-elizan egingo den hiletara. Aldez aurretik mila esker.\nAzpeitian, 2021eko urriaren 27an\nOHARRA: Hilbeila gaur, asteazkena, 16:00etatik 20:00etara; eta bihar, osteguna, 09:00etatik 12:00etara, Azpeitiko CARMONA EHORZKETA TANATORIOAN egongo da. Gorpua bere senitartean erraustuko da.


Orpoaren proba, sortzetiko gaixotasunak goiz detektatzeko – Guraso.eus\n2016-09-14\tJabier Agirre\tIruzkinik ez\nGaur aipatuko ditugun gaixotasunek talde aski heterogeneoa osatzen dute, bestela esanda ez daukate elkarren antza handirik, eta sintomak ere oso desberdinak dira gaitz batetik bestera. Baina gaixotasun horiek guztiak proba bakar batean biltzearen arrazoia da jaioberritan egindako azterketa horrek aukera ezin hobea eskaintzen digula diagnostikoa garaiz egin eta tratamendu eraginkorra martxan jartzeko. Trastorno horiek gaixotasun arraroen zaku handian sartuta daude gaur egun, beren prebalentzia txikiagatik, mundu osoan jaiotako 1.000 jaioberritatik 1 bakarrik (edo ezta bakar bat ere) erasaten dutelako.\nOrpoaren proba esaten zaio jaioberrietan zenbait gaixotasun garaiz detektatzeko edo gaitz horien eragin kaltegarriak saihestu edo gutxitzeko helburuarekin egiten den probari. Eta Osakidetzak 1982. urtean martxan jarri zuenetik, Euskadiko Autonomia Elkargoko ospitale publiko nahiz klinika pribatuetan urtero jaiotzen diren hogei milatik gora haurtxoei aplikatzen zaie programa hau. Jaio eta 48 ordura, orpotik odol-lagin bat ateratzen zaio jaioberriari (hortik “orpoaren proba” izena), gerora Osasun Publikoko laborategian aztertuko dena.\nZiztadatxo bat orpoan.\nPrograma EAEn martxan jarri zenetik, analisi hori modu errutinarioan egiten zaie jaioberriei gure ospitaleetan. Orpoan egindako ziztadaren bitartez eta umeari orpoa zertxobait estutuz, odol-tanta batzuk lortzen dira, eta bahe moduko paper berezi baten gainean jarri ondoren laborategira bidaltzen dira. Bertan, etorkizunean umeak izan ditzakeen gaixotasunak adieraziko lituzketen faktoreetako batzuk aztertzen dira. Horregatik, emaitza positiboa izanez gero, haurtxoa metabolismoko akatsen bat jasateko “susmagarri” moduan diagnostikatuko da. Dena den, diagnostikoa ziurtatzeko, azterketa gehiago, osoagoak eta zehatzagoak, beharko dira.\nEzinezkoa da haurtxoak, ziztatzen dutenean, negar egitea saihestea, eta tragu txar hori nolabait arintzeko-edo, programa batzuetan haurtxoa amaren eskuetan egotea gomendatzen da, sufrimendua txikiagoa izan dadin. Dena den, umearentzako gertatzen diren ondorioak (mina eta ziztada-gunearen inguruan agertu ohi den hematoma txiki bat) kontuan hartuz, amak haurtxoari berehala bularra ematea gomendatzen da terapiarik onena bezala.\nProbaren emaitza positiboa balitz aipatutako gaixotasun horietakoren baten kasurako, segidan familiari emango zaio horren berri, tratamendua ezartzeko eta kasu bakoitzean jarraipen egokia egiteko, nola jokatu eta nora joan behar duen argi eta garbi azalduz.\nZer bilatu nahi da orpoaren probarekin?\nFuntsean 5 gaitzen detekzioa lortu nahi da proba sinple honen bidez: gaixotasun endokrinoa bata, sortzetiko hipotiroidismoa; metabolismoaren sortzetiko 2 akats bestetik: hiperfenilalaninemia-fenilzetonuria-PKU eta kate ertaineko azil CoA deshidrogenasaren urritasuna, bere ingelesezko MCAD siglengatik ezagunagoa. Eta horiez gain, fibrosi kistikoa eta zelula faltziformeen anemia.\nGaixotasun nagusi horiez gain, badira proba horren bidez diagnostika daitezkeen beste gaitz batzuk, orain gutxi Jaioberrien Baheketarako Programara gehitu direnak (astigar-jarabe gisako gernuaren gaixotasuna, homozistinuria, I motako aziduria glutarikoa, azidemia isobalerikoa eta kate luzeko azil CoA deshidrogenasaren urritasuna, LCHAD dira bere ingelesezko siglak. Baina azkena aipatutako gaixotasun horien intzidentzia besteena baino apalagoa da.\nZein da, beraz, gaitz horietakoren bat jasateko arriskua duten jaioberriak identifikatzeko programaren helburua? Haurtxoaren bizitzako lehen egunetatik, gaitzak bere sintomak eman aurretik alegia, neurri egokiak hartzea, gaixotasunaren morbilitatea, hilkortasuna eta horrekin lotutako desgaitasunak erabat edo ia erabat ezabatzeko.\nGaitz nagusien azalpen laburra\nMetabolismoaren sortzetiko akatsak ADNaren alterazio hereditarioek eragin ohi dituzte: proteina anomaloak sortzen dira, eta proteina desegoki horiek zelulen eta organoen funtzionamendu txarra dakarte. Horrela, adibidez, fenilzetonuriak erasandako haurrek ez daukate “fenilalanina hidroxilasa” izeneko entzimarik, eta entzima hori ezinbestekoa da jaki proteikoetan presente dagoen fenilalanina (nahitaezko aminoazidoa) deskonposatzeko. Entzima hori gabe, fenilalanina eta horrekin lotuak dauden beste gai batzuen gehiegizko pilaketa gertatzen da organismoan, eta kalteak sortzen dira nerbio-sistema zentralean, azkenean adimen-atzerapena eta arazo neurologiko larriak eraginez. Eta ileari eta azalari kolorea ematen dion melanina izeneko pigmentuaren sorreran fenilalaninak zeregin garrantzitsua jokatzen duenez, ume horiek begi urdinekoak eta ile nahiz azal argikoak izaten dira sarritan.\nSortzetiko hipotiroidismoan, berriz, hormona tiroideoen jariaketa eskasa da arazoa, dela guruinak berez huts egiten duelako, edo funtzionamendua akastuna delako. Gaitzaren intzidentzia 3.700 jaioberritatik 1 kasu ingurukoa dela estimatzen da, eta tratamendu egokirik gabe, adimen-atzerapen eta hazkundeko atzerapen garrantzitsuak eragingo ditu.\nProban diagnostikatzen diren gaitz nagusiak eta horien intzidentzia\nSortzetiko hipotiroidismoa 3.704 jaiotzatatik kasu bateko intzidentzia du EAEn.\nHiperfenilalaninemia-fenilzetonuria-PKU 13.068 jaiotzatatik 1 kasuko intzidentzia du.\nKate ertaineko azil CoA deshidrogenasaren urritasuna Programan 2007.urtean sartu zen.\nBere intzidentzia 15.000 jaiotzatatik kasu batekoa da Europan.\nFibrosi kistikoa Programan 2010ean sartu zen.\nBere intzidentzia 3.449 jaiotzatatik 1 kasukoa da, Espainia mailan.\nZelula faltziformeen anemia Hau izan zen EAEko Programan azkena (2011ko maiatzean) sartutako gaitza\nBere intzidentzia 2.432 jaiotzatatik 1 kasukoa da EAEn.\nIruzkinik ez "Orpoaren proba, sortzetiko gaixotasunak goiz detektatzeko"


Erdainkuntza - Wikipedia, entziklopedia askea.\nErdainkuntza edo zirkunzisioa zakilaren prepuzioaren ebakitzea edo erauztea da, eta horren ondorioz zakil-mokoa agerian geratzea. Erdainkuntzaren kausa ohikoenak erlijiosoak, kulturalak edo osasunekoak dira. OMEren arabera, 2006an munduko gizonetatik % 30 erdaindua zegoen. Zirkunzisio hitza latinetik dator, eta ingurukoa (circum) moztea (cædere) esan nahi du.\nablation (en) , genital modification (en)\nmedical procedure (en)\nLehenengo deskribapenak labar-pinturan eta Antzinako Egiptoko hilobietan aurkitu dira.\nJudaismoan erdainkuntza (brit milah deitua) jainkoaren agindutzat hartzen da. Islamean, Koranean ez agertu arren, asko praktikatzen da eta sinestun gehienek sunnahtzat hartzen dute. Afrikako zenbait elizatan eta ekialdeko eliza ortodoxoetan ere tradizionala da.\nKontra daudenek zalantzan jartzen dute adin txikiko pertsona bati ernaltze-ehuna kentzearen baliozkotasun etikoa, eta haur-erdainkuntzak autonomia indibiduala urratzen duela eta giza eskubideak hausten dituela diote. Haren alde daudenek, berriz, erdainkuntzak infekzioak saihesten dituela eta HIESaren hedapen abiadura murrizten duela argudiatzen dute.\nZenbait Osasun elkartek deritzote gurasoek seme-alaben interesen arabera erabakiak hartu behar dituztela, baina Britainia Handiko Mediku Elkartearen arabera, eztabaida dago auzi horren gainean: haien iritziz, oro har "gurasoek zehaztu beharko lukete modurik hoberenean nola sustatu behar diren beraien seme-alaben interesak, eta gizartearen esku dago erabakitzea zein muga dituzten gurasoek beren seme-alaben izenean erabakiak hartzeko". Esaten dute gurasoen interesak eta seme-alabenak ezberdinak izan arren, gurasoek erabakiak hartzeko eskubidea dutela, nahiz eta, aldi berean, haiek ezin dioten uko egin medikuek seme-alaben hobe beharrez agintzen dutenari. Adin nahikoa duten haurrek beren kabuz erabaki dezakete. UNAIDSen arabera, erdainkuntza borondatezko kirurgia-prozedura da, eta medikuek erdainkuntzari buruz ahalik eta informazio gehien eman behar diete gurasoei, erabaki libreak eta norberaren ustez egokiak hartzeko.\nBatzuek argudiatzen dutenez, gaur egun erdainkuntza egin gabe sor daitezkeen osasun-arazoak gutxi dira, eta gertatzen direnean, gehienetan beste modu ez hain gogorrean trata daitezkeela. Margaret Somerville, McGill Unibertsitatearen zuzenbide, etika eta medikuntza zentroaren fundatzaile eta zuzendariak adierazten du adin txikiko haur bati erdainkuntza egin ala ez erabakitzea ez dagoela gurasoen esku, eta lan hori egin behar duten medikuek ez dutela jokatu behar beren balore etikoen arabera. Beste batzuek adierazten dute erdainkuntza oso mingarria dela, eta norbanakoaren baimenik gabe haur txikiei erdainkuntza ez terapeutikoa egiteak medikuntzan gobernatzen duten zenbait printzipio etiko hausten dituela.\nIritzi horien aurka, beste batzuek gurasoen erabakiaren zilegitasuna eta ohitura edo tradizio kulturalak azaltzen dituzte.\n↑ OMS: The Global Prevalence of Male Circumcision\nAzken aldaketa 19 apirila 2022(e)an, 15:54(e)tan\nOrriaren azken aldaketa: 19 apirila 2022, 15:54.